qundao/data-zh-poetry huggingface dataset:
雨
作者：弘历
朝代：清
体裁：五言律诗

寅云方蕴酿，卯雨遂婆娑。久有半时阅，深无二寸过。明知地犹润，然岂泽辞多。午后云重聚，心希大霈沱。
雨
作者：弘历
朝代：清
体裁：五言律诗

寅晨至酉夕，疏密雨时施。总以一朝计，约将三寸滋。北方诚鲜此，南望未知其。驰问恩沾否，孜孜绻远思。
雨
作者：弘历
朝代：清
体裁：古风

尚在三庚中，秋雨那辞无。快晴经五日，真称嘉澍乎。十日五日际，其节曾咏吾。婪尾昨炎酷，为霖所必须。今岁弗骤霔，涧壑鲜泥淤。未劳剔铲工，行赏亦无需。兹翻急阵过，涨壅沙石俱。修治当受赉，苑役群欢呼。
雨
作者：弘历
朝代：清
体裁：古风

尝闻农占有谚语，传来无定吾谁与。有谓立秋日宜晴，乃得时旸益禾黍。又云立秋一雨宜，其后秋霖不复举。执其两端酌用中，亦惟以时为去取。今岁虽无亢暵忧，迩来未遍沾甘雨。晚穈待秀稷欲实，立秋已届时几许。油云四合晚风收，倾盆彻旦消愁绪。真教白帝报好秋，更与祝融涤婪暑。馀兴凭添夜景佳，蕉叶蛩音纷院宇。
雨
作者：弘历
朝代：清
体裁：五言律诗

屡阴犹切念，大霈始纾怀。溜响垂檐梠，津流积砌阶。可期双种麦，听过酉时牌。正尔心生慰，军书又报佳。
雨
作者：弘历
朝代：清
体裁：七言律诗

山中间日常逢雨，雨后旋晴晴亦佳。节抚时行微欠渥，心关穑事为萦怀。今朝泽润地盈尺，傍晚云徂天一涯。明晓霁光正宜句，懋勤砚匣索安排。
雨
作者：弘历
朝代：清
体裁：五言律诗

山云易作雨，今岁乃多晴。我虑秋收歉，人言米价平。空丝兹始织，檐瀑遂如倾。荞菜欣沾润，还殷益霈情。
雨
作者：弘历
朝代：清
体裁：五言律诗

山云薄复厚，春雨密还疏。如是终朝度，竟成三寸馀。瀑音增以壮，林色沐之舒。甘泽频沾好，戒盈益凛予。
雨
作者：弘历
朝代：清
体裁：五言律诗

山云过午重，秋雨带凉来。益觉荞蔬好，雅宜松竹陪。霈膏霏亦易，婪热涤如摧。京报沾仍冀，南瞻虑几回。
雨
作者：弘历
朝代：清
体裁：五言律诗

山云铺厚絮，晚雨落棼丝。雅助仲秋景，未过十日期。既疏还密继，从夕入宵宜。菜圃与荞坂，及时润益滋。
雨
作者：弘历
朝代：清
体裁：七言律诗

山庄六月多望霁，六月望霖事属生。遇始今年讶轴转，蓄成全力乃盆倾。以终宵更晨连霔，不计寸真尺已盈。愁解即虞心放处，又如常岁祝时晴。
雨
作者：弘历
朝代：清
体裁：七言律诗

山气冥濛经昼夜，既希作雨又虞风。何期未末降甘露，竟至宵分霈化工。欹枕不能眠以听，利农益切敬由衷。卫辉遥忆荐灾处，似此恩膏是否同。
雨
作者：弘历
朝代：清
体裁：五言律诗

山雨晓廉纤，诗情触目拈。凭将遥黛洗，微觉峭寒添。瀸渍由归辔，溟濛下细帘。白云才散处，露出数峰尖。
雨
作者：弘历
朝代：清
体裁：五言排律

常雩刚翼日，膏雨正依旬。才觉田希泽，欣邀帝沛津。滋芒种益好，浴佛诞其真。入夕听檐溜，无风静扇轮。湿将逾二寸，润实继三春。惟冀优沾渥，宁辞问夜频。
雨
作者：弘历
朝代：清
体裁：七言律诗

平明方启谒陵跸，不远由旬行馆停。过午春云铺叆叇，逮申甘雨落濛溟。正当昨日新耕耤，深幸嗣君沐德馨。顾语益应生敬畏，斯须莫忘此丁宁。
雨
作者：弘历
朝代：清
体裁：古风

廿二逮兹晦，已度八日遥。中伏炽蕴隆，不可当炎歊。望雨解郁蒸，其奈赤阳骄。过午山云吐，�□旋布霄。西南送密澍，风凉暑顿消。大田濯暵气，尺泽沃茂苗。披爽心合慰，而忽惕为焦。明当七月朔，更值立秋朝。农谚畏雨零，复切愁无聊。中夜或明晓，快霁希时调。
雨
作者：弘历
朝代：清
体裁：七言绝句

开冬犹暖雪为雨，入夜连纤响砌筠。遥识明晨纵远目，西山应有数峰银。
雨
作者：弘历
朝代：清
体裁：七言律诗

开舟以后久逢晴，泽国翻萦望雨情。驻跸孤山霏霢霂，漪澜湖水越澄泓。菜花含润黄如濯，柳叶拖烟绿尚轻。明日净慈虔祝嘏，一天霁景益分明。
雨
作者：弘历
朝代：清
体裁：五言律诗

弗雨已五日，浽㵟审不妨。为声间疏密，作势极悠扬。地润易存水，云开喜露阳。抚时信时若，额手庆农祥。
雨
作者：弘历
朝代：清
体裁：五言律诗

弗雨已逾旬，秋云晓布匀。濯枝承细霔，润叶滟芳津。寒入棉衣试，时馀竹帙亲。既沾思霁好，庆典肇明晨。
雨
作者：弘历
朝代：清
体裁：七言律诗

弗雨快晴将及旬，朝来密澍落檐巡。固知田际无潦致，未免秋中望霁频。却看雭�停过午，遂教叆叇散临申。夕阳朗照岩风爽，庆慰依然倍敬寅。
雨
作者：弘历
朝代：清
体裁：五言律诗

弗雨恰逾旬，暮天升族云。农占协暑处，檐霔听宵分。晚种宜荞菜，早田毕耩耘。时晴傍午霁，慰矣敬犹勤。
雨
作者：弘历
朝代：清
体裁：五言排律

弥月阙甘泽，殷殷望久悬。虽云稔今岁，预以计来年。过午看云聚，入宵欣雨绵。阶砖已积水，檐瓦尚鸣泉。侵帐凉何碍，披衾喜不眠。立冬迟十日，播麦想应全。
雨
作者：弘历
朝代：清
体裁：五言律诗

彻夜云容重，淩晨雨势轻。逮辰丝渐密，过午点犹倾。脱尔炎氛解，飒然爽气清。遥欣山阪上，禾黍怒生争。
雨
作者：弘历
朝代：清
体裁：五言律诗

彻夜浓云布，五更大雨施。难量寸为数，直至午之时。麰麦穗增饱，黍禾苗益滋。依旬仍较近，转觉畏胜怡。
雨
作者：弘历
朝代：清
体裁：七言绝句

彻夜秋霖断续零，毡庐权作竹窗听。晓来跋涉休量论，归路应看麦陇青。
雨
作者：弘历
朝代：清
体裁：五言律诗

彻夜问云薄，质明零雨微。虽云逭朔忌，祇恐作霖霏。听响徐还疾，看阴密也稀。天衣傍午捲，额庆朗晴晖。
雨
作者：弘历
朝代：清
体裁：七言律诗

彻夜阴晴互相间，雨丝雪粒晓来浓。晨寒飒飒轻舆度，午暖��沿路逢。时密时疏沾四寸，既优既渥悦三农。最高自合气凝冷，玉积蒙山三两峰。
雨
作者：弘历
朝代：清
体裁：五言律诗

彻日为绵霔，今年第一甘。排空间徐疾，落涧恣泓涵。麰麦收已毕，黍禾润正酣。京畿可沾被，驰问命邮骖。
雨
作者：弘历
朝代：清
体裁：七言律诗

徐零密洒满沟渠，屈指无过十日馀。敕已岂缘天贶弛，愁心差为岁功纾。润添宫树敷金戺，寒逼生衣入绮疏。遥想新苗应勃尔，老农色喜待晴锄。
雨
作者：弘历
朝代：清
体裁：七言律诗

微零昨晓霁终朝，秋节分明中律调。婪尾却教炎傍晚，打头遂报雨阑宵。历辰至已澍轻歇，见晛生风云尽消。此后时旸愿高曝，催成万宝叶农谣。
雨
作者：弘历
朝代：清
体裁：五言律诗

德雨符秋月，时晴未一旬。润暄皆适可，禾黍倍精神。敢懈祈丰志，益怜食贵民。青黄犹未接，出粟事平均。
雨
作者：弘历
朝代：清
体裁：古风

忆昨旬馀秒，阅去岁诗篇。六月十八雨，为之心抚然。虽望雨而得，迟乃十朝延。卯恐或似寅，何以滋山田。仲夏之廿七，喜晴成句便。谁知日复日，竟致炎暵煽。小雨虽屡作，不成分寸焉。因循今十八，去岁竟符前。晓晴忽落澍，霶霈如飞泉。倏止逮卓午，淅沥洒庭边。如是断或续，银竹密晚餐。傍夕遂入夜，快阵倾盆悬。惜弗久即罢，孤坐增忧煎。清晨问畺吏，斸土润气宣。高冈二寸耳，低地三寸全。依然未深透，青苗苏略旋。岂不稍慰衷，自戒焦切偏。稽首谢天佑，静祈赉霖虔。
雨
作者：弘历
朝代：清
体裁：七言律诗

忆自山东望雨归，逾旬此念日依依。五更才报浓云布，达午欣看密澍飞。讵止禾苗如助长，仍资麦穗得增肥。晴堪莫漫生馀恋，已是天恩贶所希。
雨
作者：弘历
朝代：清
体裁：五言律诗

快晴将十日，小雨不多时。今晓浓阴布，过晨细霔披。已看飒景润，更喜晚田滋。适可还应止，绵延踊惧之。
雨
作者：弘历
朝代：清
体裁：七言律诗

快晴已半月而馀，塞野复需一润诸。过午浓云看四合，入申达酉更纷如。圃中正喜菜资长，关内兼欣麦可畬。时若迩来沐天佑，逢庥惟是敬殷予。
雨
作者：弘历
朝代：清
体裁：五言律诗

快晴逾十日，望雨又生心。卓午细丝霔，润山一寸深。慰中却带惧，节至恐成霖。西照晴方定，五言乃志吟。
雨
作者：弘历
朝代：清
体裁：古风

急风驱殢云，倏忽天际驰。刚忧望复孤，翻幸密雨随。始看迷远山，旋觉濯庭枝。沛然作盆倾，檐响明珠垂。所惜时不久，才得二寸滋。东西十里外，来往人之辞。云已十分沾，此事吁可奇。昨自龙潭回，龙神果有知。应无远近分，岂其偏所私。繄予德诚薄，示警固如斯。而民其何辜，辄以灾歉贻。予向曾有言，譬之方伯司。愆尤设自召，亦惟惩罚之。讵因彼一人，罪民夫岂宜。疾痛呼父毋，皇天尚鉴兹。连朝固难冀，盈尺庶可期。闻之田家言，秧苗遇旱时。其根至黄泉，不雨犹可支。雨不沾且足，助长翻成萎。根或至中断，神农难为医。展转悟政理，屯膏我不为。
雨
作者：弘历
朝代：清
体裁：七言律诗

才觉逾旬天泽徯，昨宵问彻好云低。清晨细点方成霔，过午平原已作泥。二麦正资抽穗饱，大田都庆吐秧齐。感恩讵敢云图报，惟有敬勤勉日跻。
雨
作者：弘历
朝代：清
体裁：古风

数日以来实盼晴，所为收砻麦未毕。街头新饼已上盘，麦后种菽苗又出。昨近炎蒸特异常，雨其时矣奚可必。卓午云生倏满空，初风风息雨随密。或徐或疾或盆倾，檐溜已鸣溪水泌。如人所愿惠天恩，普利农功真大吉。怵惕自问承惠方，惟益爱民凛无逸。
雨
作者：弘历
朝代：清
体裁：五言律诗

数日秋阳暴，凌晨塞雨霏。山田多穗结，润土利浆肥。傍晚势加骤，驱炎净以稀。全收婪尾伏，时霁愿无违。
雨
作者：弘历
朝代：清
体裁：七言律诗

旋跸舟行正值閒，吴云密羃远峰鬟。巧其晴寄江天外，沃朕心滋麦陇间。䛕颂厌闻娱上下，惠鲜益切悯茕鳏。溟濛中里敲吟罢，回望九龙失却山。
雨
作者：弘历
朝代：清
体裁：五言律诗

既雨既开晴，占农时若诚。三朝谚符节，小旱热行庚。望泽霖即霈，趋炎凉顿生。□沾终日润，更喜晚霞明。
雨
作者：弘历
朝代：清
体裁：七言律诗

时晴时雨正依旬，入夜霏微达翼晨。既渥既优适可已，惟欣惟惧两难均。黍禾资润弗多虑，麰麦逮收恐过频。知足更曰知止善，惭无二者望农真。
雨
作者：弘历
朝代：清
体裁：五言律诗

时甘过五日，嘉泽竟同风。尺寸已难计，麦禾冀兆丰。千林纾濯润，万物绘和融。但觉南驰虑，实音仍望衷。
雨
作者：弘历
朝代：清
体裁：七言绝句

时霁时阴迩日连，幸无霪霈致伤田。今朝密霔云低布，恐遂成霖意怵然。
雨
作者：弘历
朝代：清
体裁：五言律诗

春季两逢泽，雭�疾复徐。京畿诚厚幸，豫省缱何如。落宇三时久，润田二寸馀。再优斯益善，不知足惟予。
雨
作者：弘历
朝代：清
体裁：古风

春月屡沾泽，北畿得罕闻。自我过德水，晴久路飞尘。二麦景实佳，禾黍遍耕耘。人称不雨好，此则就麦论。究之大田多，甘膏岂辞频。遵途返皇州，殷祀已躬亲。骤雨虽每零，尚欠优渥云。为是亟希澍，如常此望云。展转祈岁忧，共我那可分。连朝肤寸浓，霂霢流天津。觇土已接润，檐溜犹滴茵。适可仍惜止，稍慰讵敢欣。喜少愁恒多，仔肩萃吾身。
雨
作者：弘历
朝代：清
体裁：七言律诗

春雨优沾逮二旬，其间微洒亦时频。未须切盼又逢泽，自谓何修益励寅。急竹细丝相继续，垂檐积砌互涟沦。常雩执事刚三日，奚以承恩勉爱民。
雨
作者：弘历
朝代：清
体裁：古风

昨夜复细雨，平明弗放晴。今岁未作霖，候况值时行。然总非滂沱，疏听霏微声。既无碍行旅，更益利农耕。即以此应候，幸何如之情。过午秋云徂，喜看秋阳晶。
雨
作者：弘历
朝代：清
体裁：七言律诗

昨夜晴明无雨望，今晨叆靅幸云瞻。曦轮忽掩气翛飒，澍脚旋垂势雭�。不疾不徐将半日，曰高曰下信均沾。多时忧盼才方释，祗益悚虔那即忺。
雨
作者：弘历
朝代：清
体裁：古风

昨夜至今晚，霖雨率未已。虽云未至过，适可应止矣。因念洪泽湖，能否涨清水。往年虑甚其，今夏望足彼。可知人之情，不定有如此。更缱淮以南，苏松泽何似。若云近永定，尤愿晴为美。此心祗方寸，片刻数千里。安得弗发白，总为吾赤子。
雨
作者：弘历
朝代：清
体裁：古风

昨夜阵雨落而止，今日油云生未巳。过午遂看大雨行，□䨥忽倾三峡水。尝谓夏月五雨佳，屈指正合其时矣。山田二麦收已毕，禾黍怒生结穗始。润根沃颖利农功，羃岭涨溪馀事耳。此后惟益祝时若，西成尚遥念敢弛。
雨
作者：弘历
朝代：清
体裁：七言律诗

昨夜霏丝直达晨，或疏或密遂侵申。明知溽暑时行际，实愿快晴其叙频。可识欲多愁亦夥，却非为己切乎民。晚云散尽夕阳朗，额手慰哉倍悚寅。
雨
作者：弘历
朝代：清
体裁：七言律诗

昨宵细霔达晨垂，京兆晓称二寸滋。继润固欣其有济，优沾益善我宁辞。自辰逮午仍霏洒，间密或疏艰霈施。慰与惜哉两难措，摛吟惟是寸心知。
雨
作者：弘历
朝代：清
体裁：五言律诗

昨宵霏细雨，今日继优霖。晴喜十朝过，润增盈尺深。早田抽穗茂，晚种吐苗森。庶可西成卜，中心慰益钦。
雨
作者：弘历
朝代：清
体裁：古风

昨日下车雨，入土未至寸。今朝荡舟雨，亦惟寸馀仅。关外山田颇觉乾，禾黍芃茂绿苗奋。曰秀曰实时固长，际此发生资澍润。复思今早礼溥仁，路旁农务观以近。麦麰有熟有将熟，熟者收完将熟嫩。是则宜晴雨略碍，揽禾黍复愁雨靳。片刻之间志靡定，总为民忧允吾分。
雨
作者：弘历
朝代：清
体裁：古风

昨日傍晚风吹霾，吁嗟此象良非佳。腊雪虽沾讵足恃，春膏屡沐欠优该。郊麦岂不芃芃绿，再雨庶可占登䅘。夜半问乃问风止，忽报落雨信还猜。披衣晓起正�雭，雨诚信矣诚奇哉。历辰达已间疏密，地无乾土滋莓苔。园人已报沾四寸，纵饰三寸亶无差。于绝望中获所望，天恩稠渥奚为怀。爱民重穑惟益励，豫南齐左其亦皆。
雨
作者：弘历
朝代：清
体裁：五言律诗

昨日刚思雨，今朝便作霖。霶�极畅势，疏密总宜心。晚稼优叨泽，残炎远避襟。天恩实稠叠，惟慰益惟钦。
雨
作者：弘历
朝代：清
体裁：七言律诗

昨日溽炎实异常，情期蒸雨变新凉。云衣傍午铺霕□，雷鼓驱霖洒霈霶。洗尽熇烝如有意，落来飒爽快无央。既沾便冀时晴好，庶得农功万宝偿。
雨
作者：弘历
朝代：清
体裁：五言律诗

昨日炽炎盛，今晨蒸雨优。五朝泽敷继，四寸润沾稠。次第驰佳信，徘徊解惄愁。午晴犹可喜，无碍麦之收。
雨
作者：弘历
朝代：清
体裁：古风

昨日秋甲子，终朝晴惬意。明日秋孟朔，亦祝宜快霁。今季月之晦，居其间无事。雨弗雨胥可，晨阴棼丝坠。时徐复时疾，深透原隰地。良苗秀逮实，饱灌与与穗。惟期傍晚晴，秋阳明晓炽。祈农所愿多，多愿愁固萃。然斯弗敢辞，以待倦勤遂。
雨
作者：弘历
朝代：清
体裁：五言律诗

昨日雨连夜，今朝晚尚霖。幸消愁旱虑，便有望晴心。宁为游山阻，恐妨收麦淋。浪浪声不止，欹枕闷难禁。
雨
作者：弘历
朝代：清
体裁：古风

昨日雨�雭，今日雨霶霈。九夏届时行，连阴审何碍。经事多畏事，望晴已切内。莫非因筹农，时若乃无害。傍晚丝脚收，蝉声高树快。
雨
作者：弘历
朝代：清
体裁：古风

昨晚族云布邪邪，拖来阵雨落随止。半夜未零已绝望，四更密霔垂飒纚。平明起看势又间，辰牌旋复棼丝委。历午达未疾还徐，掘土沾过三寸矣。麦已登场无虑渍，禾黍新秧如助起。斟酌农功实慰哉，惜欠优增在河水。
雨
作者：弘历
朝代：清
体裁：七言律诗

昨晚晴明无雨望，三更忽报雨廉纤。自寅达酉审未止，润叶濯枝展渥沾。麦穗正当灌浆候，禾苗庶得似云占。天恩稠叠慰为惧，驿问豫齐可并渐。
雨
作者：弘历
朝代：清
体裁：七言律诗

昨晚终风霾欲作，既而风息涌云生。五更问彻才霏雨，二寸沾微遂放晴。慰不抵愁难措意，失由于获若为情。朝来京兆腾章报，躗语徒云颇利耕。
雨
作者：弘历
朝代：清
体裁：古风

昨晚阵雨飞，彻夜廉纤继。侵晨乃大作，傍午渐开霁。曰旸实若时，曰雨非既备。设以目前论，诚谓如人意。麦秋收已讫，大田蔚长际。优渥有若斯，兢业庆天惠。更每阅京报，知同此一致。
雨
作者：弘历
朝代：清
体裁：七言律诗

昨朝几番雨而晴，四鼓檐前复霔声。已喜作泥跋山路，更思透壤报都京。遥瞻云聚西南势，切望星驰霶霈情。渐北田功渐加美，曰欣曰盼寸心萦。
雨
作者：弘历
朝代：清
体裁：七言律诗

昨朝频惜云晴晦，半夜才闻雨灌斟。跋泞那嫌千乘滞，膏田真获一犁深。春霖似此诚艰致，盘谷饶他称幸临。麦陇芃芃凭绿润，慰哉增益惕然心。
雨
作者：弘历
朝代：清
体裁：五言律诗

昨祇滋二寸，兹覃渥泽稠。月馀微觉旱，五寸此诚优。筑圃稼早纳，翻犁麦不愁。嘉徵先其始，庆共老农酬。
雨
作者：弘历
朝代：清
体裁：古风

昨近日日有阵雨，片刻即晴非普霔。今朝自卯至卓午，疾洒徐霏绵布濩。冈田阪稼遍沾濡，又非骤霖溪涨怒。后到行李如归家，于穑于旅两欣遇。虽然适可即当止，是我筹农无足处。
雨
作者：弘历
朝代：清
体裁：古风

昨近每细雨，霏丝旋即晴。今日辰至午，作霖似时行。情知霖不妨，大田方怒生。未免望霁佳，又觉意怦怦。未牌云渐散，申刻曦放晶。时若有是哉，天恩锡蕃祯。惟励乾惕心，惴惴凛持盈。
雨
作者：弘历
朝代：清
体裁：古风

昨近特炎热，木兰经曾未。知将蒸作云，四山倏阴翳。围毕憩武帐，倾㿽即飞至。竖洒复横排，曲尽磅礴势。声如八音会，色是三峡出。须臾土阶前，白水二寸积。锹斸之字沟，酾流露乾地。仆人忙勏劶，效勤各思试。是缘亲坐观，孰弗宣其力。雨过碧宇霁，寂然都无事。可以悟万理，因之成五字。
雨
作者：弘历
朝代：清
体裁：五言律诗

昨近略炎热，蒸为雨落晨。阶墀水积厚，窗牖爽来新。弗久雷收鼓，即欣日现轮。奉兹时若候，慰矣倍增寅。
雨
作者：弘历
朝代：清
体裁：七言律诗

昨近秋炎又异常，明知蒸溽有霖偿。中宵忽报油云䨴，破晓已看阵雨霶。或止或零达日晚，时疏时密掩山光。逮旬快霁虽无碍，䆒欲晴佳念不遑。
雨
作者：弘历
朝代：清
体裁：五言律诗

昨近颇炎热，蒸为雨固宜。况经晴七日，无碍历三时。或密或疏点，如烟如雾丝。既沾思霁好，求若太情痴。
雨
作者：弘历
朝代：清
体裁：七言律诗

晓凉午热蒸为雨，傍曙达昏绵作霖。甫曰斯时释较量，频看秋宇正阴沉。咄哉自咎言之早，望矣其晴祝不禁。入夜西南云渐薄，明当快霁始纾心。
雨
作者：弘历
朝代：清
体裁：五言律诗

晓阴午作风，盼雨谓成空。交酉丝棼落，入宵气渐雄。四更势旋止，三寸泽刚融。慰弗胜其惜，依然未解忡。
雨
作者：弘历
朝代：清
体裁：七言律诗

晚云势重步檐巡，伫看空罗织万纶。已报甘膏过三寸，恰欣时节逮盈旬。无风点滴夜潜入，润叶霏微枝渐津。喜获不期慰望外，因心惟有倍生寅。
雨
作者：弘历
朝代：清
体裁：七言律诗

晚云同色暗亭皋，谓雪因暄却雨遭。夜静行宫听浙沥，䁱征驿路冒萧骚。霜菘秋麦都增润，渐石涉波谁叹劳。午霁凭舆直北望，几棱玉积远峰高。
雨
作者：弘历
朝代：清
体裁：五言律诗

晚云旋聚散，夜雨遂滂沱。繁响落檐瓦，轻寒递帐罗。已知盈尺透，曾未一旬过。独缱黄淤处，斯时霈若何。
雨
作者：弘历
朝代：清
体裁：五言排律

晚晴无雨望，夜半有云生。四鼓才微堕，五更遂畅倾。悠扬疏密势，浸润渥优情。麰麦虽失望，黍禾正可耕。足称六七寸，真看浍沟盈。不敢云欣慰，惟增敬畏并。
雨
作者：弘历
朝代：清
体裁：五言律诗

晚荷收始毕，宿麦布将齐。勤动怜终岁，廉纤喜一犁。溜声寒淰淰，云气渰萋萋。高阁遥传漏，吟怀触处题。
雨
作者：弘历
朝代：清
体裁：古风

晚霁夜复阴，频问三更彻。便霖谅不妨，已过立秋节。晓方洒霏微，卓午倾盆瞥。渴壤倏积潦，飒飔尽驱热。优膏继前朝，是用为农悦。
雨
作者：弘历
朝代：清
体裁：五言律诗

晴适旬朝度，雨欣三寸宜。不徐还弗疾，允渥亦覃滋。千涧玉声落，万林珠点垂。晚来晴正好，润濯夕阳姿。
雨
作者：弘历
朝代：清
体裁：五言律诗

曙景密云暗，岩光细霔飞。千林浣组绣，万嶂羃珠玑。自有松为盖，何愁雨湿衣。昨来见秋麦，正此待滋肥。
雨
作者：弘历
朝代：清
体裁：古风

月半渥雨沾，其后间霏�。近乃睛将旬，歊蒸颇觉剧。农谚五月旱，率云利穑务。收麦已入廪，禾黍苗生怒。弗雨实亦可，盼以涤炎故。南风送族云，顷刻弥天布。万珠倾栲栳，横排复斜注。迷离银世界，纵望不知处。葛衣那可当，几席凉生遽。胜于挥百扇，因识天工钜。
雨
作者：弘历
朝代：清
体裁：七言律诗

月既望逢霏二寸，晚田虽润欠其优。却逾五日浓云布，未逮十朝佳�稠。快矣既沾还既足，况于无冀亦无愁。遥欣古北口以内，穫毕来麰可种秋。
雨
作者：弘历
朝代：清
体裁：古风

朔旦曾欣七日霁，翼辰午澍过一阵。屈指复三连快晴，意谓时旸已其信。朝来四山云互作，雨自西南来以迅。徐落骤飞直达申，暂停三鼓仍继奋。是则连阴势已成，坐卧不宁惕增困。大田优润固无妨，麦收难定岂无慭。或我近日意邻骄，合当展转酬斯闷。
雨
作者：弘历
朝代：清
体裁：古风

朗晴逾数日，情知雨不妨。以前霈既优，雨即虑徬徨。午热剧蒸云，棼丝合渺茫。倏忽急阵催，势如倾吕梁。炎威避何所，已自添衣裳。披凉虽快哉，筹农心为忙。太过恐致涝，良苗愁商羊。翘首望云开，时若祝宜旸。
雨
作者：弘历
朝代：清
体裁：五言律诗

望雨思湔暑，惧霖缘近秋。渥优达午霈，点滴过申收。似此如人意，稍纾切已愁。出言漫容易，招损满为由。
雨
作者：弘历
朝代：清
体裁：七言律诗

朝烟才泮暮云浓，阵雨旋过傍槛峰。玉乳淙淙鸣细窦，芝英淰淰沐幽茸。梳翎閒看松边鹤，送响时闻院外钟。返照一天晴更好，万山争濯紫芙蓉。
雨
作者：弘历
朝代：清
体裁：五言律诗

木兰九月雨，秋暖实殊常。万岭迷烟意，千林翻湿光。布围难更罢，闲猎审何妨。片刻风云捲，晴生满谷凉。
雨
作者：弘历
朝代：清
体裁：五言律诗

止顿暮山苍，秋霖入夜长。惯经曾塞北，初值此嵩阳。讵止湔尘净，端资润麦香。来朝林外路，马上试新凉。
雨
作者：弘历
朝代：清
体裁：五言律诗

正值末庚暑，欣符十日期。八时霈疏密，三寸渥淋漓。禾黍结穗饱，菜荞发颖滋。夕阳欣快霁，天眷惕增寅。
雨
作者：弘历
朝代：清
体裁：五言律诗

正思时雨润，又逮一旬期。不骤还不缓，似膏复似丝。欣堪秋麦种，奚啻晚荞滋。此后宜旸祝，午过晶曝曦。
雨
作者：弘历
朝代：清
体裁：七言律诗

每每千里遍含濡，又澍甘膏云脚铺。五日再沾惊未有，当春盈尺得曾无。所欣过午初停跸，便拟临沂学舞雩。南望尼山刚入牖，潇湘移得米家图。
雨
作者：弘历
朝代：清
体裁：古风

江南春盼晴，冀北春艰雨。损彼益此间，两地均得所。族云迩日浓，脉起东郊土。勾萌含润泽，韶景滋和煦。朝来霏细丝，乐趣同农父。濯枝声不喧，津茎叶初吐。园林致益佳，大似吴江浦。或云翠华旋，风气随来叙。其然岂其然，予惟勤相辅。
雨
作者：弘历
朝代：清
体裁：五言律诗

油云迷远岫，急雨落平川。飞迥如喷玉，悬岩似响泉。待晴开幔屋，抚景擘花笺。返照呈新霁，山原转净妍。
雨
作者：弘历
朝代：清
体裁：古风

泽坛藏殷荐，林宫驻清跸。密云低晚天，清风递虚室。雨声闻枕上，不徐亦不疾。春膏今岁佳，喜获望外出。迩来觉稍炎，希泽已数日。兹雨信称时，可卜农功吉。晚田利禾苗，宿种益麦实。敢云能受福，益以凛无逸。
雨
作者：弘历
朝代：清
体裁：古风

洗车之言三日殊，洗车之愿一心笃。殊之孰是奚必求，笃之愿符则诚促。廿九嘉澍虽云渥，前亢旸久赖泽续。山斋对雨实倾盆，意谓三寸普沾溽。出山平野大弗然，斸土不过寸馀足。仍恐晚种重望泽，把笔欲言心复恧。
雨
作者：弘历
朝代：清
体裁：七言律诗

洗车名副霁高旻，廿七逮今将二旬。庆席节灯毕以次，坂荞园菜润惟均。究因去岁仍怀惧，适可当秋不欲频。过午山云徂尽净，慰犹为惕敢申申。
雨
作者：弘历
朝代：清
体裁：七言律诗

清晓山云霏细雨，时晴时晦盻心烦。氤氲弗藉丰隆鼓，霶霈遂倾玉女盆。不疾不徐历午未，盈沟盈浍积山原。塞田胥冀秋成卜，驰问京都可被恩。
雨
作者：弘历
朝代：清
体裁：七言律诗

清晓弥天布大云，须臾空宇落丝棼。忽而乱洒色难状，时复细飘声不闻。却缱南方可利漕，肯因北地此兴耘。祥中意懒鲜成咏，祗有雨晹咏尚勤。
雨
作者：弘历
朝代：清
体裁：五言律诗

清晓见朝阳，须臾云掩光。雷声资发育，雨势恣悠扬。竟历二时久，量看四寸强。天恩叩仍吁，继泽霈祈霶。
雨
作者：弘历
朝代：清
体裁：七言律诗

清晨细雨达黄昏，入地丝丝遍隰原。正利麦田三月里，均沾蓟野一心存。濯枝润叶非急阵，餍饫优游实渥恩。略慰渴希馀后望，后兹时若敢轻言。
雨
作者：弘历
朝代：清
体裁：七言律诗

滞雨晴才间两日，自晨达晚落丝银。每看急阵催无止，却虑渥膏势已频。经事多因成畏事，爱民久故切忧民。云渝霞忽夕阳见，额手慰馀益惕寅。
雨
作者：弘历
朝代：清
体裁：五言律诗

火流过两日，雨夜报初寅。既不为秋掉，尚虞作久频。已牌遂开霁，朱鸟耀高旻。慰愿多晴好，祈农意倍谆。
雨
作者：弘历
朝代：清
体裁：五言律诗

灵境蒸云易，为霖亦太奇。又逢洗山雨，正是罢围时。谷涨羊肠水，林湔鹤顶枝。毡庐开牖坐，何必道催诗。
雨
作者：弘历
朝代：清
体裁：五言律诗

炎蒸易为雨，秋�四山并。弥宇渺无际，落檐时有声。情知未致潦，眼望总期晴。云率西南起，因之缱近京。
雨
作者：弘历
朝代：清
体裁：七言律诗

玉泉谢雨回逢雨，连日地皮湿润周。过午今朝云凑密，入宵二寸泽馀优。夏初旱释心兢释，楚省军邮望捷邮。慰弗胜愁愁胜慰，箕畴三者信惟忧。
雨
作者：弘历
朝代：清
体裁：七言律诗

田无高下已齐耕，意惬三农拥跸程。刚觉日来炎气剧，恰逢晓破湿云生。寸馀接到泉膏润，尔许添成樾荫荣。麦届望秋虞过潦，便欣霞脚晚天晴。
雨
作者：弘历
朝代：清
体裁：七言律诗

畏风翻以召云兴，百六甘膏真绝胜。点滴悠扬偏弗疾，徘徊润泽恰相应。今春农务庆无误，往岁慈恩感倍增。中使遣来相慰藉，思量得此更何能。
雨
作者：弘历
朝代：清
体裁：五言律诗

禾黍资旸曝，菜荞藉雨滋。细霏沾二寸，快霁允称时。溪水白增瀑，山枫红染枝。筹农将玩景，恰觉总相宜。
雨
作者：弘历
朝代：清
体裁：五言律诗

秋后晴三日，朝来棼细丝。时疏时复密，半慰半犹疑。究以霁为好，恐成霖弗宜。农夫勤较量，我更觉过之。
雨
作者：弘历
朝代：清
体裁：五言律诗

秋掉真秋掉，晴乾将十朝。至申云渐密，入酉雨随飘。沃豆兼滋菜，驱炎复涤嚣。慰心为农庆，那幸在灾消。
雨
作者：弘历
朝代：清
体裁：五言律诗

秋暖蒸为雨，霏空势渺茫。尽湔婪尾热，忽送打头凉。圃老欣畦润，征夫怨路长。人情评度处，难得两全方。
雨
作者：弘历
朝代：清
体裁：古风

秋月逾三日，均晴恊农占。昨宵塞雨霏，侵晓犹廉纤。织空幻烟罗，度林疑朝岚。早植及晚种，一例优泽沾。既沾晴斯佳，望岁心难恬。西北眺远宇，云敛青山尖。
雨
作者：弘历
朝代：清
体裁：五言律诗

秋来欣屡雨，亦复屡欣晴。十日期未越，中宵溜更鸣。荞塍资实栗，菜圃润嘉生。今岁诚多幸，持谦益励精。
雨
作者：弘历
朝代：清
体裁：七言律诗

秋热情知酿秋雨，山庄喜为利山田。沾膏便是高原渥，披爽偏宜婪暑湔。水涨羊肠带沙落，峰标僧帽与云连。关中闻屡时霖被，归辔应看麦陇芊。
雨
作者：弘历
朝代：清
体裁：五言律诗

秋霖宵达曙，十日恰宜旸。晚稼正流泽，早禾已艾场。落檐犹送响，拂席渐生凉。却缱青衿众，凄凄守号房。
雨
作者：弘历
朝代：清
体裁：五言律诗

秋霖既渥沾，不雨亦无嫌。逾月逢晴霁，兹辰欣雭�。霜菘滋老叶，冬麦润新尖。点笔凭栏处，峭寒何碍添。
雨
作者：弘历
朝代：清
体裁：古风

积日以为霖，时零时复止。虽未快优渥，溥润亦足喜。早田固秀齐，晚种皆勃起。年来验农功，颇识农功旨。雨旸燠寒风，五者时为美。致时岂易言，抚序愁无已。
雨
作者：弘历
朝代：清
体裁：七言律诗

税驾犹晴热酷旸，蒸云过午亟凝望。遂施晚雨绵八刻，真到山庄第一祥。掣电兴雷纷霅霅，极妍尽态势洋洋。土墀积水不计寸，渥矣仍怀京报偿。
雨
作者：弘历
朝代：清
体裁：七言律诗

窗外廉纤奏响宜，五更听彻尚衣时。万金难易三春雨，二麦惟争十日期。喜逐月卿冲晓润，望随膏壤发华滋。烦忧稍慰还相继，畿辅均沾得未知。
雨
作者：弘历
朝代：清
体裁：七言律诗

立秋前后幸如时，伏热炎蒸究望滋。两日晴欣农谚合，一朝雨实岁功宜。或徐或疾悠扬永，既渥既优坦荡披。直豫缺沾想广被，南瞻惟待喜音驰。
雨
作者：弘历
朝代：清
体裁：五言律诗

立秋虽不雨，应节弗踰三。晚稼犹资润，终朝未致酣。涤炎真是爽，虑甚岂非贪。酉刻云容敛，晴光朗万岚。
雨
作者：弘历
朝代：清
体裁：七言律诗

竟日通宵霔甘雨，数来恰二六时辰。不徐不疾悠扬势，宜听宜观启沃神。润叶濯枝非是假，及泉透壤信其真。因之悟得为学术，餍饫优柔乃至醇。
雨
作者：弘历
朝代：清
体裁：七言律诗

策马刚过笔架峰，行宫平野到来重。鸣鞭已喜云容重，税驾遂看雨意浓。似锦满庭沾落叶，如珠几树贯长松。此方秋麦虽弗种，南望遥同慰老农。
雨
作者：弘历
朝代：清
体裁：古风

细雨似无望，反侧那能寝。侵寻至四更，倾盆声递枕。额手有是哉，渥澍斯诚审。山陵宅兆安，太室升祔谂。天恩佑母德，蒙庥㿽泣饮。曷以酬兹贶，爱民励勤恁。
雨
作者：弘历
朝代：清
体裁：七言律诗

终日阴云翘首看，晚来始见霔攒团。骤飞洗尽迷空翳，密洒苏回渴地乾。问到三更止鼠半，沾深六寸出蚯盘。宁无慰恐慰生怠，是即为君难一端。
雨
作者：弘历
朝代：清
体裁：五言律诗

经过必逢雨，真神海喇堪。称名谁则敢，示迹此恒谙。弥谷烟低重，回峰日上含。须臾敛云脚，瀑水落层堪。
雨
作者：弘历
朝代：清
体裁：七言绝句

继思斋中片晌閒，隔窗点滴倚吟间。中心岂独筹农喜，还忆当年沐雨艰。
雨
作者：弘历
朝代：清
体裁：五言排律

继泽诚为泽，优沾果是沾。急飞殊错落，徐势亦廉纤。银竹倒生宇，玉泉忽挂檐。篆涎蜗上壁，鷇乳燕窥帘。酷热书幮避，轻寒砚席添。慰将閒适合，惇史一研淹。
雨
作者：弘历
朝代：清
体裁：五言律诗

自卯霏至酉，终朝密间疏。浽溦深入土，排勃未冲渠。禾黍功增润，山川气益舒。披襟添飒爽，曰慰敢矜予。
雨
作者：弘历
朝代：清
体裁：五言律诗

自晨霏细丝，申刻乃霶�。斸地润三寸，开云霁片时。惜哉两眉蹙，恧矣一心知。那更称聊慰，惟殷继霈施。
雨
作者：弘历
朝代：清
体裁：五言律诗

自晨霏细点，逮未霔棼丝。静对悠扬意，端宜雅淡词。湿连土本润，慰切已惟寅。黍垄麦畴畔，也同农共怡。
雨
作者：弘历
朝代：清
体裁：五言律诗

自朝还至暮，不疾亦非徐。势沛悠扬矣，理含蕴藉与。谁能较分寸，惟喜利耰锄。真是依旬泽，时和益慎予。
雨
作者：弘历
朝代：清
体裁：七言律诗

自至山庄连日晴，虽非望雨雨忻情。濯枝润叶相容与，急洒徐霏互变更。梧几披芸暑全涤，松檐落瀑爽新生。过河昨见麦收毕，禾黍优沾庆长成。
雨
作者：弘历
朝代：清
体裁：七言律诗

自驻山庄优被霖，时旸时雨屡从心。近三两日炎微炽，兹午申时霔透深。高下黍禾增尺润，圃畦蔬豆簇盘森。觉胜昨岁斯际况，戒满夔夔益励钦。
雨
作者：弘历
朝代：清
体裁：五言律诗

良月逢吉朔，甘膏依度旬。颁元天赐泽，纪候物含春。敬契中心慰，祥占永世仁。雨番沾四寸，助长麦芽新。
雨
作者：弘历
朝代：清
体裁：七言律诗

虎帐华檠夜未分，潇潇忽自枕旁闻。昨来马耳迂兰路，早见峰头罩絮云。声籁静参银瑟戛，色形悬拟玉丝棼。轻舆度处芃芃膏，便少沾濡意亦欣。
雨
作者：弘历
朝代：清
体裁：五言律诗

行宫早驻旌，过午夏云生。初见细丝织，继听乱筑鸣。庭轩凉意飒，阶戺润膏盈。此际无他虑，既沾思快晴。
雨
作者：弘历
朝代：清
体裁：古风

行程指两月，为日亦不少。长此竟无雨，麦收安期饱。或夜雨朝晴，否则驻跸好。人有不能从，何况于天道。知然胡戚戚，虑众行泥潦。习劳率藉兹，自解聊纾抱。纾抱焉能纾，遥遥忆淮徐。秋霪实异常，河徙夺洪湖。嗟嗟昏垫民，漂摇栖沮洳。所希霖涝减，或可事歌瓠。此忧无解方，南望以赍吁。
雨
作者：弘历
朝代：清
体裁：五言律诗

西北云容重，催来雨满林。既沾弗计寸，间霁那为霪。霔已天中敛，溜还楼角斟。虽然此清暇，颇有望晴心。
雨
作者：弘历
朝代：清
体裁：七言律诗

西北油云傍晚生，旋听□□殷雷鸣。细霏甫见砌沤作，大霈遂欣檐瀑倾。四刻无端徐止势，一心不尽继沾情。晓来京兆报三寸，益善多多感盼并。
雨
作者：弘历
朝代：清
体裁：五言律诗

西北生云阵，雨来祇片时。爽凉顿披矣，歊燠净湔之。既渥复既霈，一欣还一思。驱炎适可耳，究以霁为宜。
雨
作者：弘历
朝代：清
体裁：七言律诗

西风一夜无雨望，侵晓谁知送雨来。不似江南虑过矣，恰当夏首曰时哉。满船画意全含润，两岸诗情喜不埃。过午欲晴沾二寸，雅予蜀望又徘徊。
雨
作者：弘历
朝代：清
体裁：七言律诗

解辔之朝雨透深，继斯间日作甘霖。较于昨岁允为幸，未至登秋祇倍钦。乍热生云即渥霔，既沾随霁了非霪。似兹如愿诚希遇，谦益满招惕励心。
雨
作者：弘历
朝代：清
体裁：七言律诗

触石油然布宇匀，溟濛忽暗远山皴。号屏特与迎人雨，婪尾如留待客春。林薄浓阴藏别院，汀洲新水涨前津。桔槔罢转良苗活，静想田家乐是真。
雨
作者：弘历
朝代：清
体裁：七言律诗

谒陵返跸喜佳晴，山馆凭窗盼捷旌。银漏丁丁听夜彻，金舆淅淅冒天明。固知沃野方欣透，稍虑长途众碍行。曰雨曰旸曰时若，幻乎难定是人情。
雨
作者：弘历
朝代：清
体裁：七言律诗

辰晴阅射已牌阴，趁暇游山忽值霖。渥矣林泉真惬意，沾乎齐豫远萦心。却殊风雨归舟画，无碍烟波点笔吟。仆役湿衣薄行赏，无非事也凛君临。
雨
作者：弘历
朝代：清
体裁：七言律诗

达夜同云傍晓浓，冬暄为雨洒�零。协时曰豫犹悚我，敷泽何殊总利农。独慊素输梅已放，群欣润趁麦方封。微寒开霁凭高望，玉积西山一带峰。
雨
作者：弘历
朝代：清
体裁：七言律诗

达晨连夕雨濛濛，弗雪都缘暖气融。菜末收完滋叶嫩，麦方种毕助芽芃。宜时恰值初冬候，欲霁先愁西北风。试问拈毫愁底事，合龙复恐阻河工。
雨
作者：弘历
朝代：清
体裁：七言律诗

达曙时晴时复阴，何期卓午霈甘霖。仲春递望季春到，四寸不宁六寸深。赵北燕南应被泽，齐郊豫省更萦心。麦仍卜熟禾堪种，沐此天庥意倍钦。
雨
作者：弘历
朝代：清
体裁：七言律诗

过午东南布族云，未申遂落雨丝棼。时疏时密息风势，既渥既优入夜分。不忍眠中兼切惧，惟倾听际敢生欣。畿南曾否同沾被，邮骑飞驰问以勤。
雨
作者：弘历
朝代：清
体裁：五言律诗

过午仍看霁，入申渐作阴。雨声堕浙沥，云气布浸沉。惜有半时止，润无一寸深。谢祈难措意，落莫独呻吟。
雨
作者：弘历
朝代：清
体裁：五言律诗

过午密云垂，交申澍雨施。谓将优渥霈，其柰霁晴随。斸土沾二寸，听钟阅半时。何能稍慰藉，惟是益赍咨。
雨
作者：弘历
朝代：清
体裁：五言律诗

过午山云布，雷催银竹悬。可知方惬若，不觉变夔然。甫透那虞潦，当秋恐致绵。入宵犹细洒，侧枕不成眠。
雨
作者：弘历
朝代：清
体裁：五言律诗

过午日方淡，入宵云密铺。三更霏细点，清晓□加濡。霶�历辰巳，悠扬起槁枯。昊恩苏万汇，谢罪益钦吾。
雨
作者：弘历
朝代：清
体裁：五言律诗

过午春云布，报申甘雨霏。洒空间疏密，入夕益浽溦。泽逮物初发，恩沾予始希。既欣还既惕，敢曰兆佳几。
雨
作者：弘历
朝代：清
体裁：五言律诗

过午春阴布，霏然遂入宵。夜深寒气肃，雨作雪花飘。问至五更彻，称将二寸饶。未希欣被泽，虔惕戒心骄。
雨
作者：弘历
朝代：清
体裁：古风

过午浓云阵，逮申藏日影。仍有风来薄，薄而云觉胜。如两情相乖，欲合意弗肯。定当大振作，徐乃投欬謦。久旱艰致雨，其象于此等。列缺鞭已施，丰隆鼓亦逞。风乃无能为，反催雨势猛。驱炎倏清凉，积水拟溟涬。病愈忧者喜，旋转祗俄顷。皇天爱物心，悔祸弗终竟。稽首谢穹恩，戒满励自省。愧曰诚以感，两月期己永。愧曰祷以获，究属谁所请。
雨
作者：弘历
朝代：清
体裁：古风

过午特炎蒸，情知当有雨。西南升族云，气应西北宇。列缺施其鞭，丰隆击其鼓。须臾落雨脚，白水积砌础。歊热驱以净，凉爽拂檐梠。关外颇望霖，此实利禾黍。麦却未收毕，即晴两得所。
雨
作者：弘历
朝代：清
体裁：古风

过午特炎酷，蒸云西南起。霆霓催雴霫，顷刻盆倾水。竖洒复横飞，奔腾势难拟。上伏暑已兴，无介遗与洗。山田实优渥，宁不为农喜。既思京畿间，继泽可同此。直景及齐德，二州旱迤逦。急命驰谕询，万几寸衷里。讵忘远闾阎，惟欣近尺咫。
雨
作者：弘历
朝代：清
体裁：五言律诗

过午雨丝落，时徐时疾霏。望麰才觉盼，渥黍实逢稀。斸土盈五寸，看云低四围。更思普被否，千里绻王畿。
雨
作者：弘历
朝代：清
体裁：五言律诗

连朝晴已好，思得雨前暄。细霔润以久，濯枝声弗喧。池寒荷有泪，林湿鸟无言。原圃滋荞菜，农民笑倚门。
雨
作者：弘历
朝代：清
体裁：五言律诗

连朝秋雨细，閒眺倚朱栏。濯蕊菊添润，梳翎鹤畏寒。鸥波犹汎滥，枫叶已阑干。遥想西郊麦，青针珠颗攒。
雨
作者：弘历
朝代：清
体裁：七言律诗

连纤细洒渡河日，亦可循名车洗聊。却是浽微仍达曙，遂教霶霈堕终朝。逮旬虽未虑过滞，宜霁惟殷望恰调。把笔踟蹰眄天际，红霞斜抺远山标。
雨
作者：弘历
朝代：清
体裁：七言律诗

迩日密云每不雨，施行恒以惕为君。配藜傍午□霕盛，作解及时霶霈殷。润益禾苗尺有长，饱增麦穗八之分。继恩既渥一忧释，馀一仍斯捷盼闻。
雨
作者：弘历
朝代：清
体裁：古风

迩日常作云，每复飘微雨。明知泽已沾，再霈望犹伫。以已度人心，知足诚艰睹。逮已才细霏，卓午遂大㴻。倾檐时泻泉，积砌疑成渚。麦穗饱灌浆，禾苗资勃举。傍晚晴益佳，暄润协时序。额手同农庆，敬勤励心所。
雨
作者：弘历
朝代：清
体裁：五言律诗

迩日异常暖，情知蒸雨霏。度林捲雾帐，拂巘锁烟扉。旃屋湔尘润，棉衣变冷微。所欣围罢后，即景紫毫挥。
雨
作者：弘历
朝代：清
体裁：五言律诗

迩日易为雨，间时亦朗晴。希无继沾虑，惧有作霪情。笑太不知足，难辞鲜定衡。谁云此游豫，愁总切农氓。
雨
作者：弘历
朝代：清
体裁：古风

迩日每作云，今朝遂为雨。如霰霏细丝，密点落卓午。未刻忽盆倾，然不久即住。既无碍收麦，而复滋禾黍。更有惬怀处，明当利行旅。
雨
作者：弘历
朝代：清
体裁：五言律诗

迩日炎方炽，思量一雨宜。祭回才吐霭，午过遂霏丝。顿欲衣添袷，已欣饼上匙。溟濛烟水意，耐可泛沧池。
雨
作者：弘历
朝代：清
体裁：古风

迩日颇腾炎，思量一雨好。山云傍晚生，瞥眼弥天表。谡谡先有声，片刻三峡倒。配藜势莫禦，澎湃响越浩。驱暑斯实佳，所虑时行潦。宜旸愿明朝，祈年意无了。
雨
作者：弘历
朝代：清
体裁：七言律诗

通闰山田穫已均，非资雨际望非频。自辰至未沾三寸，数往逮今过一旬。玩景最欣连岭雾，启程应是洒途尘。菘科□叶都增润，更觉欢深老圃人。
雨
作者：弘历
朝代：清
体裁：五言律诗

野甸云低阵，秋空雨乍飞。晚禽寻密叶，征客换棉衣。候逼新寒峭，塍欣宿麦肥。遥闻湘浦雁，此际向南归。
雨
作者：弘历
朝代：清
体裁：五言律诗

问夜夜将残，兴云云势宽。忽闻雷□□，旋落雨阑干。窗气侵薄冷，檐声垂急湍。传宣停御殿，衣湿虑千官。
雨
作者：弘历
朝代：清
体裁：七言律诗

问宵每报布云匀，侵晓祥膏霔过辰。土尚润沾不计寸，期真符数未逾旬。正当麦秀希成实，敢谓时和励益寅。遇闰忽仍消百二，那馀绪兴恋芳春。
雨
作者：弘历
朝代：清
体裁：五言律诗

问彻五更夜，恩开半月秋。丑寅才点滴，已午渐优游。福锡中元信，势赢廿九稠。惟钦曰减罪，讵敢谓涓忧。
雨
作者：弘历
朝代：清
体裁：古风

闰五下浣雨，逮此将十日。其间偶作解，非久亦非疾。今晓乃霈沾，占恊京房吉。山田正勃长，高下芃一律。内地虞过多，驰谕询其实。
雨
作者：弘历
朝代：清
体裁：五言律诗

闰望优沾后，逮兹已越旬。族云看作午，佳澍遂霏申。疏密时通夜，□䨑渐止晨。甫希即蒙泽，庆慰倍生寅。
雨
作者：弘历
朝代：清
体裁：五言律诗

阴晴卯过午，雨忽至西南。期正倍于十，泽看寸逮三。黍禾种资茁，麰麦润增含。感谢频承惠，惕思何以堪。
雨
作者：弘历
朝代：清
体裁：五言律诗

阵雨夕��，油云夜更浓。达晨摐万筑，遍野慰三农。爱听全忘寐，继沾得幸逢。尚期河水足，寻念可从容。
雨
作者：弘历
朝代：清
体裁：古风

阵雨既优沾，快霁日已四。过午山云生，䨸䨸渐密积。棼丝落悠扬，不徐亦不疾。五风律之调，五雨夏非备。然以晴为佳，先忧吾夙志。
雨
作者：弘历
朝代：清
体裁：七言律诗

阵雨油云数日连，徘徊蕴酿始祁然。难为去岁春膏后，原是常年夏至前。饼饵登盘期半熟，黍禾被垄睹全鲜。筹农深为吾民幸，敢即云怡意倍乾。
雨
作者：弘历
朝代：清
体裁：五言律诗

雨过将半月，又觉雨为宜。昨已霏轻点，今仍继密丝。远山烟欲暗，晚圃露含滋。入夕云容散，银蟾树杪披。
雨
作者：弘历
朝代：清
体裁：七言律诗

非因盼泽五为期，夏令易风诚合宜。昨日炎蒸知酿雨，今朝嘉�正当时。徐非疾否悠扬落，辰起已终陆续滋。透润地斯二寸接，遥希盈尺被京师。
雨
作者：弘历
朝代：清
体裁：七言律诗

饯伏昨朝婪尾热，洗车今日打头凉。却欣绿黍滋秋陇，不碍红荷褪晚塘。云意铺空旋聚散，池光接上转苍茫。西成近矣无他望，所望从兹时若旸。
雨
作者：弘历
朝代：清
体裁：五言排律

驰睛隐曦影，仰面冒烟丝。�雭渐微落，霈霶遂骤施。微衷讶出望，大造锡优慈。所惜半时止，刚馀三寸滋。慰希仍两笃，近远更兼思。入夕云犹厚，继沾祈禀寅。
雨
作者：弘历
朝代：清
体裁：五言律诗

驻銮见雨落，作解听雷鸣。真是如人意，自然宜物情。飞檐垂瀑响，虚砌受盆倾。仍有非常愿，愿兹达帝京。
雨
作者：弘历
朝代：清
体裁：七言律诗

高暴秋阳数日馀，朝来嘉霔又堪书。宜旸已庆兼宜雨，不疾刚欣复不徐。微冷顿教袭襟袖，润膏端喜利荞蔬。西成近矣心方慰，遥忆江南更惕予。
雨
作者：弘历
朝代：清
体裁：七言律诗

麦可登秋黍种齐，曰旸曰雨总宜兮。芳䬯已喜绿琼荐，嘉澍又看银竹低。惬意农占越乾惕，润眸烟景特凄迷。美中未免犹生望，宣化山田待一犁。
雨
作者：弘历
朝代：清
体裁：七言律诗

麦将报熟晴云可，禾正发生雨实佳。间露阳光宜晒穗，又霏膏泽喜滋荄。似兹天意如人意，益切惕怀胜慰怀。都道今年逢大庆，明知鸿贶为思斋。
雨
作者：弘历
朝代：清
体裁：古风

麦收三月雨，农语有明徵。前旬乍沾洒，未觉优渥并。昨近每风作，踟躇日怦怦。实缘三白佳，被陇来牟青。饼饵行可望，愈觉意弗宁。既得患失之，人孰无此情。晨来密云布，过午阵雨零。度壑送轻寒，落檐垂细声。此雨信知时，心慰同耕氓。予来此散愁，果因愁稍平。知命故不忧，祈年无别营。但愿屡丰绥，遭际惟所听。为国而忘家，吾比人言诚。
雨
作者：弘历
朝代：清
体裁：七言律诗

麦收定矣稻抽秧，正藉甘霖大霈霶。迩日虽云势作屡，应时要欲泽流长。落阶沤影还生灭，铺宇云容自幻常。情识今宵孤载月，便孤载月又何妨。
雨·其一
作者：弘历
朝代：清
体裁：七言绝句

侵晨云布雨丝连，密织疏飞黯涧川。虽是沾涂怨行旅，幸因解沴报司天。
雨·其一
作者：弘历
朝代：清
体裁：七言绝句

午热刚虞驼马疲，云峰远宇吐来奇。须臾止顿轻凉送，武帐秋风度万丝。
雨·其一
作者：弘历
朝代：清
体裁：七言绝句

启驾恒山晓尚晴，滋溪卓午蔚英英。雨佳不雨诚何碍，未免因之望又生。
雨·其一
作者：弘历
朝代：清
体裁：七言绝句

塞山旋雨复旋晴，作阵灵风马上迎。忽过千丝回望处，螺峰新沐一川明。
雨·其一
作者：弘历
朝代：清
体裁：七言绝句

塞雨又逢止顿日，山灵有意示神奇。设非亲见谁能信，告未曾来人定疑。
雨·其一
作者：弘历
朝代：清
体裁：五言律诗

塞雨洒凉秋，山云涌似流。轻寒增幕底，野水涨溪头。牧马嘶声壮，饥鹰侧翅愁。命车传罢猎，聊学魏文侯。
雨·其一
作者：弘历
朝代：清
体裁：七言绝句

山庄七日未看云，倏见西峰荟蔚氲。一片飞为满天雨，摐摐真惬意中欣。
雨·其一
作者：弘历
朝代：清
体裁：五言律诗

微雨添寒峭，当春却似秋。洗花霞有脚，度浪雪堆头。原隰匀匀湿，阶凹活活流。凭轩无限意，乐事在田畴。
雨·其一
作者：弘历
朝代：清
体裁：七言绝句

春云时散复时凝，诘旦霏微势渐增。扶寸已沾又蒙泽，为兹兆庶喜难胜。
雨·其一
作者：弘历
朝代：清
体裁：五言律诗

春霖三日继，膏泽迩年无。韶景添琼苑，新波涨御湖。著花浑濯锦，益麦胜垂珠。天眷真优渥，钦承励本图。
雨·其一
作者：弘历
朝代：清
体裁：五言律诗

朝隮在西岭，密雨洒空烟。乍涤三庚暑，俄倾百道泉。沙汀增吠蛤，柳岸减鸣蝉。讵恃崇朝泽，尤殷终日乾。
雨·其一
作者：弘历
朝代：清
体裁：七言绝句

清晓春云羃远峰，侵寻空宇布容容。轻舆迤逦遵途坦，披处霏丝势欲浓。
雨·其一
作者：弘历
朝代：清
体裁：七言律诗

濯枝才作继盆倾，听屡垂堂望倚楹。却幸黍禾今立起，果然天地有权衡。生衣乍可凉微切，翠簟还欣气顿清。自慰自惭还自励，漫因忧释志旋盈。
雨·其一
作者：弘历
朝代：清
体裁：七言绝句

登程两月未经雨，说与旁人信实难。疑是山灵全宿约，故教霢霂洒征鞍。
雨·其一
作者：弘历
朝代：清
体裁：五言律诗

蔚荟朝来重，旋成细雨霏。坡茵齐缀琲，岭树乱棼丝。有喜遐思麦，无声暗湿衣。蓟城艰种处，又为念依依。
雨·其一
作者：弘历
朝代：清
体裁：七言绝句

迩日春云每作阴，延睋冀再霈甘霖。已佳乃更不知足，自解无非望岁心。
雨·其七
作者：弘历
朝代：清
体裁：七言绝句

既优既渥既沾足，诚感诚欣诚惕乾。久读虞书明损益，不欺人我敢欺天。
雨·其三
作者：弘历
朝代：清
体裁：五言律诗

丙夜独无眠，常吟云汉萹。恰沾优渥泽，普被公私田。岂饴人已饱，非药病能痊。群生均仰沭，繄我受恩偏。
雨·其三
作者：弘历
朝代：清
体裁：七言绝句

低山作雨高山雪，灵境从来得自由。为语长年佔毕客，可能一例论春秋。
雨·其三
作者：弘历
朝代：清
体裁：七言绝句

山田日日看云黄，都喜惟时若雨旸。可识先忧饶后乐，塞中还为祝丰穰。
雨·其三
作者：弘历
朝代：清
体裁：七言绝句

帐殿淋淋听枕边，挈壶屡问那成眠。年来盖不多逢此，自顾何修励惕然。
雨·其三
作者：弘历
朝代：清
体裁：七言绝句

急霔空行送峭寒，摩醯有术数应难。西峰日出东虹出，宜稼驱炎那不欢。
雨·其三
作者：弘历
朝代：清
体裁：七言绝句

打幕频听淅沥声，石渐月离验舆情。犹欣供亿随营足，菆井山墟列布棚。
雨·其三
作者：弘历
朝代：清
体裁：七言绝句

清晨启跸卓午驻，密洒徐飞看沿路。扶犁叱犊声似疾，却是好音知喜处。
雨·其三
作者：弘历
朝代：清
体裁：七言绝句

红桃绿柳沐□�，今岁春光迥出奇。篇幅已多图辍笔，天公好雨又催诗。
雨·其三
作者：弘历
朝代：清
体裁：七言绝句

行程两月率逢晴，万事应防太顺情。况有予心遥慰处，关中秋麦正新耕。
雨·其三
作者：弘历
朝代：清
体裁：七言绝句

谁把珠帘马上垂，谓宜画也复宜诗。捲云片刻西风疾，青嶂重开霁后奇。
雨·其三
作者：弘历
朝代：清
体裁：七言绝句

随风潜欲入清宵，剪烛遥欣润麦苗。回忆长城岭百里，此时应作雪花飘。
雨·其二
作者：弘历
朝代：清
体裁：五言律诗

不疾不徐势，檐声已细斟。烟光春树合，黛景暮山沉。米画迎眸赏，周诗即事吟。贤臣虽跋涉，喜雨定同心。
雨·其二
作者：弘历
朝代：清
体裁：七言绝句

刚觉山田望雨时，密零徐洒恰相宜。筹农慰罢仍馀喜，移树新看倍润滋。
雨·其二
作者：弘历
朝代：清
体裁：七言绝句

前朝霏雪今朝雨，塞上寒暄晓暮殊。赢得閒情摹杜老，底将经世问尧夫。
雨·其二
作者：弘历
朝代：清
体裁：七言绝句

半夜毡庐乱点纤，晓来微觉峭寒添。白云恋岫风偏散，露出青青几笋尖。
雨·其二
作者：弘历
朝代：清
体裁：七言律诗

愁经几许慰如之，始悟忧欣总自贻。但似去年亦足矣，谁教初望乃过而。云容屡视疏浓处，雨力频量寸尺时。患失由来胜患得，那曾有喜近臣知。
雨·其二
作者：弘历
朝代：清
体裁：五言律诗

春是农耕候，雨为天地仁。不应分畛域，益用戴鸿钧。峰色况如沐，耕畦正好巡。壶中有真趣，步步更无尘。
雨·其二
作者：弘历
朝代：清
体裁：五言律诗

止顿就平崖，千庐次第排。攻车虽有制，渐石亦堪怀。枫岭湔红叶，兰皋润绿荄。消閒帷殿里，书史作生涯。
雨·其二
作者：弘历
朝代：清
体裁：五言律诗

油云散复聚，膏雨歇还飘。何幸滂沱沛，差苏秀实苗。丰隆施已溥，炎帝势方消。满拟宵欹枕，临窗听绿蕉。
雨·其二
作者：弘历
朝代：清
体裁：七言绝句

税驾行营正午前，浽㵟细缕密如烟。濯枝润叶轻盈霔，点笔毡庐向所便。
雨·其二
作者：弘历
朝代：清
体裁：七言绝句

蒐狩精权寓诘戎，旧家遗俗勉劳躬。文侯罢猎传佳话，此地群将笑汉风。
雨·其二
作者：弘历
朝代：清
体裁：七言绝句

蓊渤重云生足底，下山刚值雨漫空。莫之敢指惟凝望，两岫高高驾彩虹。
雨·其二
作者：弘历
朝代：清
体裁：七言绝句

行营驻跸云容重，霢霂才霏势旋加。过未历申疏复密，响听布帐正清嘉。
雨·其二
作者：弘历
朝代：清
体裁：七言绝句

过午驻跸云势浓，始以霏微渐舂容。随风入夕潜润物，明朝沾否询良农。
雨·其二
作者：弘历
朝代：清
体裁：七言绝句

长途岂乏后行人，渐石应教受苦辛。暑雨怨咨今不啻，每因即景慎临民。
雨·其二
作者：弘历
朝代：清
体裁：七言绝句

飞章京尹报京都，属县时膏或有无。东望云容今较重，可能普被廑怀吾。
雨·其二
作者：弘历
朝代：清
体裁：五言律诗

鸥波千顷暗，烟柳万丝萦。细睇曾无色，微闻似有声。杏园红点缬，苔阪绿抽萌。况值清明近，村村听卖饧。
雨·其五
作者：弘历
朝代：清
体裁：七言绝句

不借丰隆并雨师，山灵自为洗山姿。也愁跋涉非容易，幸是多人止顿时。
雨·其五
作者：弘历
朝代：清
体裁：七言绝句

��入夕益飘萧，添得微凉天泬寥。大野云低㸐烛早，旃庐欹枕听清宵。
雨·其六
作者：弘历
朝代：清
体裁：七言绝句

虽云泥泞却无尘，润浥芳菲最好春。歌舞农夫喜行路，阿谁不是簋飧人。
雨·其四
作者：弘历
朝代：清
体裁：七言绝句

流恺敷和春仲时，苗芃长亩卉荣枝。人之心一小天地，那不油然意蕊滋。
雨·其四
作者：弘历
朝代：清
体裁：七言绝句

浩浩势疑不可止，须臾云散晚山晴。霏空细点收无事，犹听千溪涨水声。
雨·其四
作者：弘历
朝代：清
体裁：七言绝句

添些红树明晨景，展却新图此际閒。秋狝将完促归辔，留看塞上米家山。
雨·其四
作者：弘历
朝代：清
体裁：七言绝句

灵台未紊一旬节，方伯早称三寸滋。嗟尔农人沾渥泽，不勤耕作更何辞。
雨·其四
作者：弘历
朝代：清
体裁：七言绝句

疏密通宵无间作，氤氲傍晓乃徐停。土香气润迟行马，麦坂迎眸更濯青。
雨·其四
作者：弘历
朝代：清
体裁：七言绝句

莫愁跋涉困泥涂，软净莎茵十里铺。谷口今朝移顿近，缘溪閒射拍飞凫。
雨·其四
作者：弘历
朝代：清
体裁：七言绝句

轻雷断雨一川晴，西塞枪竿夕照明。还见遥天飞电影，纱衣不胜谷寒生。
雨·其四
作者：弘历
朝代：清
体裁：七言绝句

雨衣宜瓦仍妨漏，争似毡庐雨不妨。忽忆郊畿秋麦候，掉头南望兴徜徉。
雨一律即用昨日西直门外作之韵
作者：弘历
朝代：清
体裁：七言律诗

惕若斋居虔望雨，恰如往岁泽坛临。云雷晚澍驱暵气，父母依然怜子心。不寐四更问霏止，夙兴五寸报沾深。霁寅阴卯旋复霈，颙冀重施继作霖。
雨七首·其一
作者：弘历
朝代：清
体裁：七言绝句

一更星朗月更明，今夜拚无听雨情。灵湫致祷仍孤望，露立徒愧感弗诚。
雨七首·其七
作者：弘历
朝代：清
体裁：七言绝句

舒眉不似常年喜，常年得雨斯佳矣。麦虽少救大田遥，涝后民艰廑无已。
雨七首·其三
作者：弘历
朝代：清
体裁：七言绝句

三更梦回觉轻寒，问知微雨霏阑干。欲披衣已报徐止，揽衾恐自馀长叹。
雨七首·其二
作者：弘历
朝代：清
体裁：七言绝句

二更绝望聊就枕，假寐即醒谁能寝。中人试问夜如何，云有微云天际淰。
雨七首·其五
作者：弘历
朝代：清
体裁：七言绝句

五更时零时亦休，倾耳那觉檐泉流。通宵无寐竟虚掷，鸡鸣问政空增愁。
雨七首·其六
作者：弘历
朝代：清
体裁：七言绝句

自卯至酉一六时，或疏或密棼银丝。掘地四寸已及湿，把笔才得舒双眉。
雨七首·其四
作者：弘历
朝代：清
体裁：七言绝句

四更复睡仍复觉，淅沥渐闻庭树敲。惜哉小作势旋息，犹幸浓阴空宇罩。
雨三首·其一
作者：弘历
朝代：清
体裁：五言律诗

浓云起半宵，甘泽洒三霄。戚戚愁心沃，隆隆暑气消。不宁苏稚黍，兼可种新荞。夏杪沾时雨，惭惶六幕调。
雨三首·其一
作者：弘历
朝代：清
体裁：七言绝句

海喇汗常灵应明，易为雨亦易为晴。重辎都过午围罢，沾洒秋山合洗清。
雨三首·其三
作者：弘历
朝代：清
体裁：七言绝句

声声银竹奏笙竽，润景寒山故惬予。倚着方窗聊纵望，石渠似展米家图。
雨三首·其三
作者：弘历
朝代：清
体裁：五言律诗

水色接天光，湖亭眄渺茫。诗情讵花柳，乐意在农桑。慰处当初伏，观馀忆远方。望赊得陇后，笑我审无妨。
雨三首·其二
作者：弘历
朝代：清
体裁：七言绝句

空罗缥缈复舂容，塞上烟光每惯逢。最爱雨收霞脚露，倚天玉积几高峰。
雨三首·其二
作者：弘历
朝代：清
体裁：五言律诗

非药已炎疴，成书号得禾。经花开浅靥，入水涨新波。绿砌泥盘蚓，红墙篆走蝌。明朝应问寝，膝下乐如何。
雨中乘舆过广仁岭
作者：弘历
朝代：清
体裁：七言律诗

云幕山头雨复施，路经横岭引閒思。身先策马恒劼昔，年长乘舆亦顺时。瀑响千岩奔渒�，烟迷万树幻离奇。仆臣跋涉胥勤职，行赏旌劳例有之。
雨中再游龙井
作者：弘历
朝代：清
体裁：古风

湖山第一佳，信可系人意。江国雨何妨，待晴殊艰致。留馀憩涂便，因复策游骑。熟路越觉近，忽到悦心地。泉石最奇特，妙想天开异。步步每改观，望望皆精义。三幡藉可悟，百昌浑馀事。烟丝卒未收，润意含清秘。乘暇图再经，畅览千峰霁。
雨中千尺雪
作者：弘历
朝代：清
体裁：七言律诗

湿丝时止复时零，烟意千山幻色形。茶舍到来閒便坐，石泉宜向雨中听。波涵静渚心同澈，云住高峰态自灵。明日轻舆归路好，欣看膏垄麦含青。
雨中双松书屋有感
作者：弘历
朝代：清
体裁：古风

披松入径垂露珠，苍颜不以晴雨殊。濯枝润叶胥含润，俯视花草同愉乎。忽然清籁凌烟下，耳闻目视净与俱。拟之夷齐久矣夫，人有兄弟我独无。
雨中坐轻舆返御园·其一
作者：弘历
朝代：清
体裁：七言绝句

雨中半日畅清游，水态山姿景毕收。适可轻舆遵陆路，玉河更不泛烟舟。
雨中坐轻舆返御园·其三
作者：弘历
朝代：清
体裁：七言绝句

珠垂柳线飒阴森，回望玉峰云里寻。耕织图犹溪那畔，仍教小待再来临。
雨中坐轻舆返御园·其二
作者：弘历
朝代：清
体裁：七言绝句

不起轻尘未作泥，允非破块允沾兮。高田禾黍低田稻，一律润含绿颖萋。
雨中坐轻舆返御园·其四
作者：弘历
朝代：清
体裁：七言绝句

园门入亦不逾时，章奏来乎先问之。往每觉迟返觉速，世间万理率如斯。
雨中塞上行
作者：弘历
朝代：清
体裁：古风

夜雨连晨势未已，行旌先发难中止。文侯罢猎必亲往，我亦何妨一仿此。白榆绿柳时逢迎，快哉雨中塞上行。杜老前后则何有，周王左右堪同赓。制衣策马跋泥淖，谁言秋雨弗湿帽。行宫驻跸岂不佳，习劳先众从吾好。銮仪卫率校尉随，轻舆逸坐那肯为。内扎萨及外厄鲁，櫜鞬扈从瞻威仪。峦姿林态浑难状，配藜旁魄复涤荡。万马奔腾如万舟，雪浪银山陵漭沆。北人使马南人船，一合相真成大观。山村老农笠底笑，明春种早不待言。
雨中太液池泛舟
作者：弘历
朝代：清
体裁：七言律诗

太液新蒲拂画船，两行水树罨朝烟。浥枝润叶知时雨，列坐流觞上巳天。鸟奏繁音争管急，鱼喁锦浪蹙纹圆。前朝丰泽亲耕罢，却喜甘膏渥弄田。
雨中对瀑
作者：弘历
朝代：清
体裁：古风

塞山作云云满空，蒸为灵雨飞濛濛。雨师谷神岂有柄，谁实司之造化功。早稼益实晚苗秀，高原下隰均芃茂。最是呼鹰牧马场，至今犹识耕耘候。喜雨歌馀知雨奇，耳□目视无不宜。就中对瀑擅佳趣，妙色真声兼占之。飞泉得雨声愈壮，骤雨飞泉色相向。浑似水晶宫里游，即之转离惟想像。
雨中对瀑之作·其一
作者：弘历
朝代：清
体裁：七言律诗

腻云四合傍峰低，借助飞泉绣壁西。可是山灵解人意，每教秋雨凑诗题。琴音上下听来合，雪色缤纷望里迷。石鼎烹云才片刻，即看新水涨前溪。
雨中对瀑之作·其二
作者：弘历
朝代：清
体裁：七言律诗

色色声声总淡如，悠游而眺静听诸。不经意作吟无尽，恍可人怀会有馀。跳沫锦鳞依石岸，饮泉苍鹿下林闾。赏观底事登庐阜，妙处当前寔起予。
雨中山行二首·其一
作者：弘历
朝代：清
体裁：七言绝句

千峰雨霔复云凄，却喜沙坡不作泥。濯绿湔红全胜画，拂林增瀑总堪题。
雨中山行二首·其二
作者：弘历
朝代：清
体裁：七言绝句

前日优沾今日继，春膏似此得曾无。农夫圃老真乐彼，旰食宵衣益励吾。
雨中归学古堂
作者：弘历
朝代：清
体裁：古风

静室坐逾时，山雨殊未止。肩与薄言旋，冲烟降㟪垒。沙途已作泞，仆人诚劳矣。然实利于农，一虑仍一喜。行赏有常例，彼亦人之子。寝室归学古，学古在明理。
雨中德胜门外·其一
作者：弘历
朝代：清
体裁：七言绝句

润浥芳圻晓未晴，高原下隰总新耕。无閒心问花和柳，也爱濛濛画里行。
雨中德胜门外·其三
作者：弘历
朝代：清
体裁：七言绝句

漠漠轻阴欲放晖，因风还送细丝飞。分明记得江南景，北地春郊似此稀。
雨中德胜门外·其二
作者：弘历
朝代：清
体裁：七言绝句

不似迤西有石衢，轻舆未免跋泥涂。仆臣今日教行赏，为溥春恩与众娱。
雨中憩镜清斋
作者：弘历
朝代：清
体裁：五言律诗

水斋玉蝀北，液渚桂舟通。却为还宫内，乘閒憩雨中。披来欣飒沓，望去转溟濛。活汞揩摩后，明当朗鉴铜。
雨中梨花·其一
作者：弘历
朝代：清
体裁：七言绝句

捻捻腰支耐峭寒，寻常那许画中看。太真院里人如玉，小立春风泪未乾。
雨中梨花·其二
作者：弘历
朝代：清
体裁：七言绝句

番风十七到梨花，无那游蜂日报衙。列缺女夷俱爱洁，倾来珠露浴丹砂。
雨中泛舟
作者：弘历
朝代：清
体裁：七言律诗

上下纵横清不禁，真教澄滤尽神心。却无点土遥疑岸，乍欲添衣凉满襟。雨里山如泼墨色，风中桡似戛球音。水晶宫殿麟毫捲，从此防邱定可寻。
雨中泛舟
作者：弘历
朝代：清
体裁：五言律诗

云聚便为雨，云开亦作晴。岸头半里隔，烟里一舟横。漠漠连波色，琅琅听棹声。快沾思快霁，二麦逮秋成。
雨中泛舟
作者：弘历
朝代：清
体裁：七言律诗

引水为湖足放舟，烟篷越可作清游。谁知塞景新宜雨，不异园池旧泛秋。饱挹凉风侵翰席，倏看潦水涨溪流。空明独对萧条境，底有机心猜野鸥。
雨中泛舟
作者：弘历
朝代：清
体裁：五言律诗

晓爽午乍热，知将蒸作云。閒因秋舫泛，倏至雨丝纷。堤岸忽如失，水天杳不分。渥沾即快霁，利稼太殷勤。
雨中泛舟
作者：弘历
朝代：清
体裁：五言律诗

晓雨势将歇，密云重送来。已欣晚田润，聊听暇舟开。坐对益棼若，还思适可哉。无时忘农务，讵为畅吟裁。
雨中泛舟
作者：弘历
朝代：清
体裁：古风

油云暗远空，丝雨涨前浦。拿舟弄凉汰，冥濛迷处所。盆倾乍澎湃，万珠跳碧波。不必香炉峰，九天落银河。堤柳尽含烟，岸山忽如沐。一棹沧浪风，高吟揽清淑。淅㶕縠纹增，渔矶已罢罾。独思垄亩润，差以慰心凭。茗炉供静瀹，诗帖亦閒裁。犹见西山云，横空送雨来。棹破一溪烟，閒鸥下远沚。何须并州刀，剪得吴江水。洒迥织千丝，飘风湿几席。推篷眄天水，一色相连碧。雨脚尚廉纤，停桡意独忺。晚来云散处，露出数峰尖。
雨中泛舟
作者：弘历
朝代：清
体裁：五言律诗

端阳即事罢，卓午织空烟。既不妨华舸，还宜泛素船。岸将林若失，天与水相连。那是欣飒景，所欣在大田。
雨中泛舟·其一
作者：弘历
朝代：清
体裁：七言绝句

午热寻凉聊泛舟，东南天末起云头。须臾䃱磹催飞雨，澒洞鸿濛卒未休。
雨中泛舟·其一
作者：弘历
朝代：清
体裁：七言绝句

时放炎阳时复阴，天容酝酿欲为霖。午馀快澍倾盆洒，又利农田慰我心。
雨中泛舟·其一
作者：弘历
朝代：清
体裁：七言绝句

烟敛风吹试漾舟，不多时复冷丝浮。黄头漫虑筠篷湿，��霏霏正好游。
雨中泛舟·其一
作者：弘历
朝代：清
体裁：七言绝句

莫漫兰舟柳岸维，鸣榔冲破玉千丝。评量雨景真奇绝，只为宜时无不宜。
雨中泛舟·其一
作者：弘历
朝代：清
体裁：七言绝句

谁解盆倾万斛珠，天龙游戏祗斯须。榜人漫虑衣衫湿，风雨归舟正好图。
雨中泛舟·其一
作者：弘历
朝代：清
体裁：七言绝句

达曙甘膏特渥优，破辰霔势未全收。前庭咨政馀清暇，遂冒空濛一放舟。
雨中泛舟·其一
作者：弘历
朝代：清
体裁：七言绝句

过午山云西北升，天中倏至雨丝腾。展来活画是谁写，著个轻舟剪水能。
雨中泛舟·其三
作者：弘历
朝代：清
体裁：七言绝句

咫尺楼台忽若藏，水天上下合苍茫。向来炎暑驱何处，披得生衣几许凉。
雨中泛舟·其三
作者：弘历
朝代：清
体裁：七言绝句

嫩荷贴浪故田田，岸转冥濛别有川。何处箫声传晚籁，参差犹带一溪烟。
雨中泛舟·其三
作者：弘历
朝代：清
体裁：七言绝句

密洒疏零总合宜，鸣榔烟里得教迟。似兹渥澍蒙稠叠，感惧因心不自持。
雨中泛舟·其三
作者：弘历
朝代：清
体裁：七言绝句

或疏或密垂飒纚，接上翻江窘舟子。瓦衣耐漏谩讥评，既水须知不洗水。
雨中泛舟·其三
作者：弘历
朝代：清
体裁：七言绝句

骤雨驱云晴亦速，沙汀涨退绿波涵。树蝉声亮荷香净，一线斜阳天蔚蓝。
雨中泛舟·其二
作者：弘历
朝代：清
体裁：七言绝句

六棹飞云剪碧湖，山光树态总模糊。何当倩取维摩诘，风雨归舟正好图。
雨中泛舟·其二
作者：弘历
朝代：清
体裁：七言绝句

岸转溪村到始知，秧齐绿稻正含滋。水车罢转茅亭静，便是吴牛意亦嬉。
雨中泛舟·其二
作者：弘历
朝代：清
体裁：七言绝句

接上沦涟彻下流，水天一色涤双眸。湖中台殿到方见，讶似由拳烟雨楼。
雨中泛舟·其二
作者：弘历
朝代：清
体裁：七言绝句

昨才郊外看芃绿，兹复湖边对蔚青。一例濛濛润烟雨，穗含浆际果称灵。
雨中泛舟·其二
作者：弘历
朝代：清
体裁：七言绝句

栲栳倾来如意珠，好山望处总模糊。须臾云脚风收尽，洗出浓皴分外殊。
雨中泛舟·其二
作者：弘历
朝代：清
体裁：七言绝句

片云刚上远峰连，忽送千岩响瀑泉。色相细参难得句，水晶国里小游仙。
雨中泛舟·其二
作者：弘历
朝代：清
体裁：七言绝句

竖洒横排快且雄，千军斫阵势相同。撑篙拨棹舟人窘，却喜诗成片刻中。
雨中泛舟·其四
作者：弘历
朝代：清
体裁：七言绝句

埼岸环堤总瀑流，荷花荷叶湿垂头。平湖不觉增新水，祇觉归舟迅且浮。
雨中泛舟·其四
作者：弘历
朝代：清
体裁：七言绝句

爱看西山有渰萋，霏微试泛碧玻瓈。遥思功德溪田畔，翠剡新秧已插齐。
雨中泛舟·其四
作者：弘历
朝代：清
体裁：七言绝句

生衣却暑变微凉，急阵才过水涨塘。便是连阴信何碍，晚晴终觉喜宜旸。
雨中泛舟三首·其一
作者：弘历
朝代：清
体裁：七言绝句

傍暮棼丝尚纚然，平湖容与漾轻船。披襟一点尘无处，惟听鸣榔剪湿烟。
雨中泛舟三首·其一
作者：弘历
朝代：清
体裁：七言绝句

晓临勤政趁新晴，旋见西南云复生。傍午后湖偶泛舫，烟丝拂拂送凉轻。
雨中泛舟三首·其三
作者：弘历
朝代：清
体裁：七言绝句

日出半阴山似夏，云来即雨水增波。纵非娱志向花柳，也觉纡怀为麦禾。
雨中泛舟三首·其三
作者：弘历
朝代：清
体裁：七言绝句

树梢垂露水增流，入夜��势未休。最是予心深幸处，盼来未久获来优。
雨中泛舟三首·其二
作者：弘历
朝代：清
体裁：七言绝句

菜畦麦陇沿堤有，虑暵愁旸即目无。景况三朝全异向，何脩得此自箴吾。
雨中泛舟三首·其二
作者：弘历
朝代：清
体裁：七言绝句

问景聊乘雨堕閒，落来飞瀑合潺湲。楼台真是蓬莱岛，祗在溟濛缥渺间。
雨中泛舟六首·其一
作者：弘历
朝代：清
体裁：七言绝句

族云噀雨过前川，飒景宜凉一漾船。可会应知不可著，水晶阙里小游仙。
雨中泛舟六首·其三
作者：弘历
朝代：清
体裁：七言绝句

细点恰如鱼唼藻，乱潨直拟瀑连天。声空声与色空色，得渡惟应般若船。
雨中泛舟六首·其二
作者：弘历
朝代：清
体裁：七言绝句

寻常溪岸望偏赊，藉甚吴家更米家。昨日晴明荷露夥，收来可试雨中茶。
雨中泛舟六首·其五
作者：弘历
朝代：清
体裁：七言绝句

烟缕风丝拂面迎，生衣又觉峭凉生。昨朝愁暑意何往，若个恒心得鲜更。
雨中泛舟六首·其六
作者：弘历
朝代：清
体裁：七言绝句

□□酣洒尽驱炎，天水空濛一色恬。消得閒心耽笔墨，波光树态供吟拈。
雨中泛舟六首·其四
作者：弘历
朝代：清
体裁：七言绝句

乍明未准便晴开，云凑旋看挟雨来。倒峡倾江任渀荡，笑他空有曝鳣腮。
雨中泛舟回御园·其一
作者：弘历
朝代：清
体裁：七言绝句

籞林前后一舟通，进止惟钦退百工。欲返御园荡兰棹，烟丝风片尚濛濛。
雨中泛舟回御园·其三
作者：弘历
朝代：清
体裁：七言绝句

眄来凉雨甫生喜，澍势微长转憪然。却拟丰隆听我语，只宜此日不宜连。
雨中泛舟回御园·其二
作者：弘历
朝代：清
体裁：七言绝句

水光接上涨溪滨，溪畔新荞润意匀。今日昆明聊不泛，恐妨衣履湿多人。
雨中泛舟得诗三首·其一
作者：弘历
朝代：清
体裁：七言绝句

云轻雨细著舟开，峡倒江倾顷刻来。知在御湖涯岸里，却疑漭沆泛蓬莱。
雨中泛舟得诗三首·其三
作者：弘历
朝代：清
体裁：七言绝句

早禾收定晚荞宜，有喜何妨与众知。日涉趣成问馀事，却欣曲埭竹新移。
雨中泛舟得诗三首·其二
作者：弘历
朝代：清
体裁：七言绝句

四柱烟篷六棹浪，纵横上下一瀴溟。懋勤笔砚常供奉，不异摛词对水亭。
雨中泛舟自讨源书屋归御园·其一
作者：弘历
朝代：清
体裁：七言绝句

较射金吾雴雨前，旌能行赏各无偏。昆明且置传回跸，便放烟中顺水船。
雨中泛舟自讨源书屋归御园·其三
作者：弘历
朝代：清
体裁：七言绝句

三日晴曦郁溽暑，淋漓嘉澍洗炎蒸。更欣水涨通舟楫，升斗当平市价增。
雨中泛舟自讨源书屋归御园·其二
作者：弘历
朝代：清
体裁：七言绝句

永宁寺前净植花，拂舟芳润锦云霞。水中卉且资灵雨，况是原禾与亩麻。
雨中泛舟至玉泉山·其一
作者：弘历
朝代：清
体裁：七言绝句

西山云势晓平铺，雨脚俄看落碧湖。耐可冲烟木兰荡，乘凉兼欲畅清娱。
雨中泛舟至玉泉山·其三
作者：弘历
朝代：清
体裁：七言绝句

咫尺烟宫路不纡，轻舻苑外候斯须。子昂安得传神笔，好作归舟风雨图。
雨中泛舟至玉泉山·其二
作者：弘历
朝代：清
体裁：七言绝句

空罗乍密乍廉纤，更湿生衣自不嫌。背指界湖楼已过，虚窗谁为捲珠帘。
雨中泛舟至玉泉山董其昌江山秋霁卷·其一
作者：弘历
朝代：清
体裁：七言绝句

惨淡秋光濯眼新，大痴昨夜入精神。思翁亦岂自誉辈，叫绝奚妨忆古人。
雨中游上方山
作者：弘历
朝代：清
体裁：五言律诗

楞伽登绝顶，塔影近才迎。树木纷垂露，烟云坌入楹。须臾阴翳敛，震泽下方明。变幻胥真谛，如观乾闼城。
雨中游云栖即景杂咏四首·其一
作者：弘历
朝代：清
体裁：七言绝句

江干缓辔度烟丝，烟外青山到始知。为是明当发归棹，净招提欲小栖迟。
雨中游云栖即景杂咏四首·其三
作者：弘历
朝代：清
体裁：七言绝句

飘来钟是上方音，四柱虚亭过洗心。尚恐尘心洗不了，海龙助与一天霖。
雨中游云栖即景杂咏四首·其二
作者：弘历
朝代：清
体裁：七言绝句

云栖昨未传清跸，乍忆重教跋马行。雨笠风蓑出农父，胼胝怜彼趁春耕。
雨中游云栖即景杂咏四首·其四
作者：弘历
朝代：清
体裁：七言绝句

三间虚榭碧云丛，淅沥烟梢飒沓风。息虑真教诸品净，那论今昔异和同。
雨中游云栖得诗四首·其一
作者：弘历
朝代：清
体裁：七言绝句

昨见山溪少水流，春膏为念未沾优。连宵达旦兹沾霈，冒雨心欣畅一游。
雨中游云栖得诗四首·其三
作者：弘历
朝代：清
体裁：七言绝句

万涧千溪瀑水流，红花绿树露珠浮。洗心亭子洗何事，一雨涤予几日愁。
雨中游云栖得诗四首·其二
作者：弘历
朝代：清
体裁：七言绝句

云栖是我栖心所，路便还教两寺临。遂阅水操缘径入，翠云雨里濯森森。
雨中游云栖得诗四首·其四
作者：弘历
朝代：清
体裁：七言绝句

金刚最喜香光迹，识我分明六度临。六字真言倾听处，足消一念去来今。
雨中游大觉寺五首·其一
作者：弘历
朝代：清
体裁：七言绝句

大觉由来古上方，心閒才一礼空王。天龙莫怪巾车晚，为待甘霖日未遑。
雨中游大觉寺五首·其三
作者：弘历
朝代：清
体裁：七言绝句

云中不见旸台面，雨里旸台忽面前。举似山僧休错认，饶他到点不关禅。
雨中游大觉寺五首·其二
作者：弘历
朝代：清
体裁：七言绝句

昨日传宣兰若游，密云风度雨丝稠。便因跋马山溪滑，罢猎还应学魏侯。
雨中游大觉寺五首·其五
作者：弘历
朝代：清
体裁：七言绝句

飞泉仍是去年声，小阁閒听顿觉清。却是山灵真解事，展图忽放一天晴。
雨中游大觉寺五首·其四
作者：弘历
朝代：清
体裁：七言绝句

蒙茸涧葛湿烟霏，幽处攀跻山鸟飞。一霎雨晴浑不辨，濛濛惟觉润沾衣。
雨中游平山堂
作者：弘历
朝代：清
体裁：七言律诗

麦颖新抽正资泽，梅英乍濯雅宜游。可教古寺徒吟谢，遂使平山不问欧。堤柳垂垂度烟重，篷筠淰淰入寒浮。微嫌丝管饶繁会，咫尺林泉负冥搜。
雨中游惠山寄畅园
作者：弘历
朝代：清
体裁：五言律诗

春雨雨人意，惠山山色佳。轻舟溯源进，别墅与清皆。古木湿全体，时花香到荄。问予安寄畅，观麦实欣怀。
雨中游锡山
作者：弘历
朝代：清
体裁：七言律诗

晴明无雨亦沾衣，细雨何妨征盖飞。横岭侧峰入葱茜，玉梅翠竹沐□㵟。漫嫌远岫藏青霭，恰喜浓膏遍绿畿。霁景太湖云入望，九龙暂待翠华归。
雨中游龙井
作者：弘历
朝代：清
体裁：七言律诗

绿霭红烟润以深，今朝无意雨中临。瀑添岩腹摐摐滴，露重筠头个个森。漫惜千峰率藏趣，已欣一墅不胜寻。晴明定复重来访，高处还当畅远襟。
雨中湖心亭杂咏六首·其一
作者：弘历
朝代：清
体裁：七言绝句

一日晴和畅游兴，中宵阴雨利农功。晓来烟意犹馀恋，妙萃湖心势正濛。
雨中湖心亭杂咏六首·其三
作者：弘历
朝代：清
体裁：七言绝句

湖面鸣榔到以船，湖心楼榭亦船然。大圆普照光明镜，万顷漪澜上下天。
雨中湖心亭杂咏六首·其二
作者：弘历
朝代：清
体裁：七言绝句

面面溟瀯淰淰凄，烟中遥见白沙堤。由来泛雨舟真好，休马今朝妨作泥。
雨中湖心亭杂咏六首·其五
作者：弘历
朝代：清
体裁：七言绝句

梅白�红濯影鲜，分明湖面拥青莲。今朝到最无尘处，结习何妨概与湔。
雨中湖心亭杂咏六首·其六
作者：弘历
朝代：清
体裁：七言绝句

泽国稀逢春雨稀，优沾欣复洒霏霏。因之回忆三千里，一例农时愿不违。
雨中湖心亭杂咏六首·其四
作者：弘历
朝代：清
体裁：七言绝句

南峰云接北峰云，外湖水涨内湖水。斯亭斯景亦其常，而我此时欣遇此。
雨中演耕作
作者：弘历
朝代：清
体裁：古风

耕藉演习成例礼，举之况寓重农理。今朝适值雨��，近臣告我渐泥滓。耕亦岂须频演习，意谓躬行或可止。笑而谓之非汝知，当耕遇雨正所喜。譬彼胼手涂足人，蓑笠扶犁宁避此。
雨中瀛台泛舟
作者：弘历
朝代：清
体裁：七言绝句

云为栋宇玉为田，草木怀新总净妍。自是方蓬难得到，却教仙汉破轻烟。
雨中烹茶泛卧游书室有作
作者：弘历
朝代：清
体裁：古风

溪烟山雨相空濛，生衣独坐杨柳风。竹炉茗碗泛清濑，米家书画将无同。松风泻处生鱼眼，中泠三峡何须辨。清香仙露沁诗脾，座间不觉芳堤转。
雨中焚香泛卧游书室
作者：弘历
朝代：清
体裁：古风

霏霏细雨千丝悬，沧波万顷含轻烟。沚蒲岸柳濯新绿，棠舟偶泛空濛川。浮波野鸥梳湿羽，亚堤山卉垂幽娟。卧游奚必披图画，翛然清绝消万缘。宣铜乳炉乌卿炽，深深隔火安古钱。不须都梁五木品，水沉细炷清芬便。细参鼻观涤尘想，却忆书室曾忘筌。油云忽来天宇暝，洒迥如闻飞瀑泉。无色声香原即此，笑伊兀坐求逃禅。
雨中玉琴轩
作者：弘历
朝代：清
体裁：古风

就下流有泉，其义横为呈。接上点有雨，其义纵为名。横常纵则偶，两难得其并。而今乃遇之，一洗尘凡声。曰琴可进会，听斯在移情。
雨中由风篁岭下至灵隐寺路
作者：弘历
朝代：清
体裁：古风

明当旋跸归，胜境欲重顾。风篁越迥岭，即入灵隐路。虽云石径仄，舍近求远误。湿沾旁拂雨，暗冲低幕雾。黄山纵未观，木兰实屡遇。昔策马直行，今乘舆缓步。老矣不觉惭，婆娑兴犹故。
雨中留馀山居即景杂咏
作者：弘历
朝代：清
体裁：古风

舣舟绿湖边，跋马青山里。今日善藏峰，到来讶尺咫。万卉斗芳华，春光日日加。所欣别有在，菜雨膏黄花。径穿玲珑石，檐挂峥嵘泉。小许亦自佳，昨来龙井边。雾露掩湖光，凭栏眄渺茫。留馀解说偈，善现不如藏。个中合神会，不可以言传。廿字意无尽，惟应李谪仙。
雨中登半天楼
作者：弘历
朝代：清
体裁：古风

细雨了不寒，春山恰如沐。肩舆冲烟丝，云壑度几曲。岩楼号半天，每到延清瞩。雨景得始遇，秀润罨林麓。远甸耕湿土，何人叱牛犊。布帐开细沟，何人课童仆。云罩祗闻钟，山僧却眠熟。
雨中登玉泉山北高峰作歌
作者：弘历
朝代：清
体裁：古风

适才轻舆山下来，云罩峰尖不见矣。崎岖冒雨造峰尖，却见山云居脚底。濯青流白鲜定形，密洒疏零无不美。湿衣沾履正何妨，仆人例赐原皆喜。回思五日前之愁，胸中那复知有此。
雨中看红梨
作者：弘历
朝代：清
体裁：七言律诗

只道宜晴雨亦宜，偏亲诗客露丰姿。暂游洛浦将飞际，小浴温泉未起时。浓抹几番因洗净，淡妆无力倩谁持。天公应惜胭脂褪，故把珠帘四面垂。
雨中礼报恩寺
作者：弘历
朝代：清
体裁：五言律诗

夜雨晓略止，城南礼梵宫。往来限日里，�雭复途中。一例龙和象，谁参幡与风。寺名曾取义，泚视此相同。
雨中自盘山移跸白涧
作者：弘历
朝代：清
体裁：七言绝句

南峰云接北峰云，郊墅微茫驿路分。最爱牧之诗句好，清明时节雨纷纷。
雨中至喀喇河屯
作者：弘历
朝代：清
体裁：七言律诗

夜霔垂檐晓发旌，渐车无碍就山程。农夫袯襫欣方渥，仆后泥涂盼亟晴。近失峰容云角竖，微侵凉气雨丝横。藩王路左纷来接，惜尔沾衣命赏行。
雨中至团河行宫作
作者：弘历
朝代：清
体裁：七言律诗

夜雨侵晨势未止，雨中引见慎釐工。轻舆遂冒空濛发，润野平临晻□通。一洗愁肠拊巡舫，又添吟兴到行宫。便宜较胜前番者，先获天恩几日蒙。
雨中至玉泉
作者：弘历
朝代：清
体裁：古风

十雨以恒言，朱夏五雨好。昨近数逢晴，思一涤炎燥。视事裁进止，习射以身教。长日有馀閒，跋马玉泉道。殢云生西山，顷刻倾盆倒。玉珠复银竹，森飒还缥缈。峣峰忽若藏，平湖益增淼。黍高及稻下，芃蔚吐穗早。暄润既合宜，冀可卜万宝。老农笠底欢，仆从苦行潦。文侯亲罢猎，此事汝安晓。
雨中至虎跑寺二首·其一
作者：弘历
朝代：清
体裁：七言绝句

佳处由来戒恋留，偷閒聊复雨中游。虎跑泉上虎跑寺，法喜烟容卒未收。
雨中至虎跑寺二首·其二
作者：弘历
朝代：清
体裁：七言绝句

一径浓青入霄汉，万峰湿翠接溟濛。赵州法语明重举，外空内空内外空。
雨中舟泛·其一
作者：弘历
朝代：清
体裁：七言绝句

午晴倏忽起山云，灵雨飞来瞬息纷。咫尺舟中如不见，祗馀轧轧棹声闻。
雨中舟泛·其二
作者：弘历
朝代：清
体裁：七言绝句

微雨昨宵业已佳，倾盆得此益欣怀。懋勤砚匣常供奉，摛句何殊坐水斋。
雨中舟泛二首·其一
作者：弘历
朝代：清
体裁：七言绝句

水天上下寻常隔，巧与贯之借雨丝。设问缘何奇句得，利农今日觉心怡。
雨中舟泛二首·其一
作者：弘历
朝代：清
体裁：五言律诗

迩日炎风炽，踊愁泽又艰。乘凉聊复尔，沛澍不期间。雨脚飞前浦，云头暗远山。倚篷因得句，属我片时閒。
雨中舟泛二首·其一
作者：弘历
朝代：清
体裁：七言绝句

迩日真称若雨旸，延凉朅尔泛烟航。宁非惯见江南景，祗以宜时觉胜常。
雨中舟泛二首·其二
作者：弘历
朝代：清
体裁：五言律诗

不杼织空罗，银塘缓棹过。被畴饱宿麦，度沼打新荷。铫鼎收来煮，砚瓯滴处磨。晚晴馀惜意，珍重受天和。
雨中舟泛二首·其二
作者：弘历
朝代：清
体裁：七言绝句

恰似珠帘下水轩，斜飞竖洒正纷繁。首罗漫拟难为数，滴滴零零自有源。
雨中舟泛二首·其二
作者：弘历
朝代：清
体裁：七言绝句

柳色薰黄桃染红，濯枝无力润濛濛。右丞画意兼诗意，祇在轻烟细雨中。
雨中舟行·其一
作者：弘历
朝代：清
体裁：七言绝句

萧萧芦苇飐寒汀，乍失西山万叠青。溪上空烟迷远近，秋声宜向雨中听。
雨中舟行·其二
作者：弘历
朝代：清
体裁：七言绝句

画舫冲烟泛碧澜，轻衫称体乍添寒。湖光恁捲珠帘看，点滴篷窗意未阑。
雨中荷
作者：弘历
朝代：清
体裁：七言绝句

片云驱雨过荷塘，绿盖难遮红锦裳。徙倚水亭清俗虑，初禅堪悟色声香。
雨中蒙古王公等进宴诗以志事
作者：弘历
朝代：清
体裁：七言律诗

穹幕华筵备已齐，来临那避雨云低。大都事欲从人愿，于是言宁藉象鞮。侑酒不妨歌一阕，教駣可罢马千蹄。行营归辔原非远，烟景诸峰恰入题。
雨中西直门外
作者：弘历
朝代：清
体裁：七言律诗

天家婚娶亦人情，今岁频教还禁城。恰复朝来命清跸，喜从雨里阅新耕。惟怜戴笠披蓑景，那是寻花问柳行。敢即吾心稍庆幸，去年一忆一回惊。
雨中西直门外·其一
作者：弘历
朝代：清
体裁：七言绝句

一夜廉纤晓霔绵，还宫恰值藉田前。石衢廿里凭舆度，纵目濛濛暗湿烟。
雨中西直门外·其一
作者：弘历
朝代：清
体裁：七言绝句

彻夜霏微势未成，晓来密霔始传声。凭舆那复知尘土，凉润光中问景行。
雨中西直门外·其一
作者：弘历
朝代：清
体裁：七言绝句

耕耤初过近上陵，御园返跸候居兴。杏花村外纷纷雨，绝胜寻常翠辇凭。
雨中西直门外·其一
作者：弘历
朝代：清
体裁：七言绝句

高下新秧翠剡齐，更教快雨渥塍堤。玉骢蹀躞无须策，烟景徐行入望迷。
雨中西直门外·其三
作者：弘历
朝代：清
体裁：七言绝句

农事无劳农父谈，年来较量此中谙。谓沾好雨宜晴矣，云捲遥天早蔚蓝。
雨中西直门外·其三
作者：弘历
朝代：清
体裁：七言绝句

秋麦菁葱将二寸，连阡春麦始生芽。老农町畔披蓑立，共尔惟应手额加。
雨中西直门外·其三
作者：弘历
朝代：清
体裁：七言绝句

黍禾及尺绿苗蕤，收麦堆场柄穗遗。此际吾心廑又别，优沾快霁乃为宜。
雨中西直门外·其二
作者：弘历
朝代：清
体裁：七言绝句

耤田昨日罢张棚，雨笠今朝见耦耕。辛苦未能劳者共，愧听袯襫叱牛声。
雨中西直门外·其二
作者：弘历
朝代：清
体裁：七言绝句

菜畦瓜架郁青葱，宿雾才开晓雨重。强半西成消息好，夹途景象得希逢。
雨中西直门外·其二
作者：弘历
朝代：清
体裁：七言绝句

迩来甫切望霖怀，此雨时哉信大佳。仆役湿衣非不虑，还宫有事为临斋。
雨中西直门外·其二
作者：弘历
朝代：清
体裁：七言绝句

郊村野墅晨炊重，绿柳红桃宿润含。迎面雨丝吹薄冷，恍疑露冕迈江南。
雨中西直门外三首·其一
作者：弘历
朝代：清
体裁：七言绝句

御殿因之返帝都，雨中策马跋泥涂。致斋历此方徼倖，两月伤霖顿尔殊。
雨中西直门外三首·其三
作者：弘历
朝代：清
体裁：七言绝句

低禾高秫都伤沴，破壁颓垣不可看。却缱江南方倖泽，一时揽辔感多端。
雨中西直门外三首·其二
作者：弘历
朝代：清
体裁：七言绝句

久晴不足敌久涝，今岁涝灾实异常。昨夜兹晨才细雨，润连沮洳已汤汤。
雨中观瀑
作者：弘历
朝代：清
体裁：七言绝句

借助雄霖�濈舒，千峰万壑总相如。摐摐振鹭解相谓，少待晴时观厥馀。
雨中观瀑
作者：弘历
朝代：清
体裁：五言律诗

悬溜石林表，天然大壑丛。落来不离即，接上祗空濛。声色归真静，襟怀泯异同。灵源定何处，左右白云中。
雨中观瀑
作者：弘历
朝代：清
体裁：七言律诗

涌翠岩边水阁宜，清秋雨共瀑帘垂。澄观契妙恰于此，摛藻成吟又一时。点滴难分光上下，溟濛一合相然疑。是声是色是空寂，今昔何须每系思。
雨中观瀑
作者：弘历
朝代：清
体裁：古风

随山疏咉咽，泻涧垂幡纚。何时不宜观，最宜观雨里。□□与淙淙，色色声声美。接上疑有根，落下复无底。一合相清真，那可以言拟。
雨中讨源书屋
作者：弘历
朝代：清
体裁：五言排律

夜雨既优渥，晓烟犹渺溟。已宣晨问谒，敢为雨留停。取便憩轩榭，怡神泯色形。画图天接水，枕葄史和经。歇响蝉藏树，就乾蚁上庭。须臾云净敛，露出远山青。
雨中讨源书屋
作者：弘历
朝代：清
体裁：七言绝句

起居又值雨中来，云阵烟丝未拟开。小草高梧齐勃绿，虔欣天意大栽培。
雨中贮清书屋
作者：弘历
朝代：清
体裁：七言律诗

几片浮云又布阴，霏霏旋见雨丝斟。弹来琴瑟那须手，散作珠玑顿满林。石侧莳花偏凑润，松间芟柳遂沾霖。斯皆馀事为娱乐，念到农田慰倍深。
雨中过大岭
作者：弘历
朝代：清
体裁：古风

宵雨连纤晓渐止，既止复见大云起。策马峻挺度崇冈，烟丝雾片纷翻委。作泥渐石颇何妨，拂帽沾衣实所喜。过岭田盘境斯到，村民种杏铺谷隩。花时一望白茫茫，雨里如啼复如笑。董奉仙林正若斯，邓尉香雪难相傲。
雨中过平望
作者：弘历
朝代：清
体裁：古风

夜雨淋漓晓未已，川路计程六十里。刻期以进众早行，冥濛舟度丝烟里。米家真迹故常观，较斯活画彼逊美。独怜纤兵跋泥泞，沾体涂足苦莫比。白金按名都遍给，念他固亦人之子。瀰漫四宇藏远山，平望镇村忽莅止。两傍瞻觐无万民，弗惜湿衣色都喜。阖闾坐览意憪然，顾我何德以致此。
雨中过怀柔县
作者：弘历
朝代：清
体裁：五言律诗

古县青山表，长亭秋雨前。冥濛连远色，晻蔼暗轻烟。陌柳丝添重，畦蔬叶正芊。宜人凭飒景，不觉缓鸣鞭。
雨中过怀柔县
作者：弘历
朝代：清
体裁：古风

迩日虽时作阵雨，有沾足处有尚欠。心期优遍始为佳，今夜五更澍霖滥。晓起乘车就潦涂，更廑行旅渐车厌。复为迤南慰渥泽，益嗤方寸无定念。虽然此皆目前近，遥缱军营惄思兼。贼巢已迫指日克，阻因札达堪愤憾。何当两处都快晴，扫却痴云卸愁担。
雨中过易州
作者：弘历
朝代：清
体裁：古风

一夜秋霖朝未已，行旌早发难中止。况复诘旦谒陵园，旧顿从容非其理。有豕白蹢烝涉波，辎重崎岖度泥滓。雨衣不漏忆谲谏，寻思此或异乎彼。尚幸行宫程匪遥，约计仅一由旬里。雨中策骑过易州，戒饬避泞践麦畴。有来大吏道左跽，请罪除治恐不周。笑而谓之无所虑，已苦斯民重铲脩。习劳问俗祖制在，风雨岂为安逸谋。东巡西狩岁无休，知我罪我惟春秋。
雨中过清河·其一
作者：弘历
朝代：清
体裁：七言绝句

拂曙鸣梢过石桥，吉骢丝雨度飘萧。麦登高廪先秋见，万顷仍看遍绿苗。
雨中过清河·其二
作者：弘历
朝代：清
体裁：七言绝句

渐石颇怜行路艰，老农额手笑开颜。因思利弊难兼顾，我亦惟权轻重间。
雨中过青石梁
作者：弘历
朝代：清
体裁：七言律诗

夜雨连纤晓未收，制衣亦复发行驺。途中霶霈乃愈甚，马上逍遥那可留。荔阪都成千瀑落，兰蹊忽作一川流。石梁过不逾十里，别馆常山称憩休。
雨中过顺义县
作者：弘历
朝代：清
体裁：古风

四更气暖雪为雨，破晓细丝洒空宇。轻舆就道喜清尘，如雾如烟迷处所。近村远墅不分明，迷离一带平冈横。屡经行处知无是，闻钟悟过狐奴城。去年此地被霖潦，下隰依然有泥淖。在斯言斯弗雨佳，旋思高原原待膏。望晴望雨属两难，为君难此即一端。凭舆意不定何托，那知润景生清欢。
雨中过顺义县·其一
作者：弘历
朝代：清
体裁：五言律诗

晓看春云腻，驱车冀野行。忽沾垂柳色，似听滴桐声。释矣怀人感，时哉望岁情。披蓑荷锄者，相率事深耕。
雨中过顺义县·其三
作者：弘历
朝代：清
体裁：五言律诗

历历绿塍鳞，来牟色倍新。榆烟低处润，村霭澹初匀。鸟噪惊檐瀑，人欣浥路尘。无花良亦可，不是为寻春。
雨中过顺义县·其二
作者：弘历
朝代：清
体裁：古风

春寒雨作雪，春暖雪为雨。前日与今朝，佳景随时睹。密云失远峰，新溜添曲渚。淅淅复濛濛，极目迷空所。
雨中青龙桥西
作者：弘历
朝代：清
体裁：七言律诗

梵宫有事落成瞻，减从无须警跸严。恰度长川行逦迤，又逢嘉澍落廉纤。稻塍黍垄都增润，菜架瓜棚取次觇。最喜山云低羃好，玉峰浓隐堵波尖。
雨中题烟雨楼
作者：弘历
朝代：清
体裁：七言律诗

溪楼去岁竟无诗，归政高閒简咏词。三日晴嫌炎热甚，一朝适喜雨烟宜。霈霶势里趋熇象，南北景中合静思。仍以七言继长卷，重吟否付偶然为。
雨二首·其一
作者：弘历
朝代：清
体裁：五言律诗

彻夜春云密，作霖五鼓中。登程冒�雭，望远总冥濛。努力道傍役，笑颜笠底翁。神传玉局句，此乐尔予同。
雨二首·其一
作者：弘历
朝代：清
体裁：五言律诗

细雨落还止，油云断复行。当秋著物冷，洒迥织丝明。溪口添新涨，檐牙续旧鸣。来朝直北望，天净五云城。
雨二首·其一
作者：弘历
朝代：清
体裁：五言排律

通晨疏且密，竟夕渥而优。望比常年暂，欣纾近日愁。珠光鸳瓦缀，琴响御沟流。风势天教让，云容晚更稠。已全滋早稻，可半穫来牟。观德空陈幔，还能相慰不。
雨二首·其二
作者：弘历
朝代：清
体裁：五言排律

比似常年景，天恩颇觉优。方符祈岁喜，不解悼亡愁。静悟悲欣理，频看消息流。鸟归宫树冷，花重漏壶稠。润叶全湔壒，滋根可益牟。不知齐鲁地，此雨复沾不。
雨二首·其二
作者：弘历
朝代：清
体裁：五言律诗

灵济道傍祠，停舆小憩宜。渠波增涨水，閒馆对烟丝。御宿行行到，畺臣个个怡。报称三寸足，远处问何其。
雨二首·其二
作者：弘历
朝代：清
体裁：五言律诗

麦垄绿菲菲，秋苗润更肥。因风鸣淅沥，入夜听霏微。此际方增冷，何人未授衣。先民忧乐切，讵隔九重扉。
雨八韵
作者：弘历
朝代：清
体裁：五言排律

传宣将启跸，一雨又停銮。留客山灵惯，得权水伯欢。信佳驻仙境，其奈廑河干。决口筑何日，洪流涌尚漫。仁人敢同恶，灾赤适当难。南北幸遥隔，阴晴或异看。入宵势稍杀，望豫感多端。岂不延清赏，吾非为畅观。
雨八韵
作者：弘历
朝代：清
体裁：五言排律

谁谓三春雨，竟符十日期。当辰方布絮，卓午遂棼丝。优霈已慰矣，过霖却畏之。一心浑不定，二寸报才滋。翻覆情堪鄙，伺窥意早知。为君难若此，筹稼究何其。西北风来�，东南云去驰。晚舂诚快霁，夏朔作祥宜。
雨八首·其一
作者：弘历
朝代：清
体裁：七言绝句

南郊祷雨御园回，卓午云生晚复开。踧踖中庭心罔措，少澄识为万民哀。
雨八首·其七
作者：弘历
朝代：清
体裁：七言绝句

嘉霔油云未肯休，多多益善尚馀愁。敕几勤政延咨罢，耐可空濛一泛舟。
雨八首·其三
作者：弘历
朝代：清
体裁：七言绝句

��欲洒势犹悭，旱久情知旋转艰。已过午临方沛作，望中未敢即开颜。
雨八首·其二
作者：弘历
朝代：清
体裁：七言绝句

夕霭英英不见月，庭柯习习祗愁风。乍眠乍醒询达曙，却幸天衣密布空。
雨八首·其五
作者：弘历
朝代：清
体裁：七言绝句

慈恩早遣侍臣来，慰谕今番渥雨哉。惭愧不胜遑悦豫，所欣稍解懿忧才。
雨八首·其八
作者：弘历
朝代：清
体裁：七言绝句

虔恳陈愆自制词，果然帝德好生施。廷臣漫道吾诚格，知感在斯过在斯。
雨八首·其六
作者：弘历
朝代：清
体裁：七言绝句

京尹腾章报得雨，因之遐忆到畿南。劝耕借籽饬方伯，曾否均沾漫饰谈。
雨八首·其四
作者：弘历
朝代：清
体裁：七言绝句

时疏时密乃终日，倒峡倾盆忽半宵。肯遽向人问分寸，祗希洪澍再连朝。
雨六韵
作者：弘历
朝代：清
体裁：五言排律

午热云蒸蔚，申交雷渐鸣。殷心伫庭盼，片刻遂盆倾。难状激扬势，惟闻�瀑声。山林乍如沐，沟浍自然盈。入土不计寸，祈年切感诚。西南□□重，泽愿溥都京。
雨六韵
作者：弘历
朝代：清
体裁：七言排律

方欣五日快晴天，即此一欣复致愆。其晚遂阴作雨细，两朝幸霁半宵绵。达辰为势苦悠矣，逮已将休望渴然。禾矮黍高待晅急，安徽湖广盼霖传。以兹移彼均称济，旱解潦除胥得全。调燮无方祇增愧，惟应七字托吟篇。
雨六韵
作者：弘历
朝代：清
体裁：五言排律

既雨雨实易，四山云屡生。聚斯霏阵霔，散亦放时晴。明晦浑无定，密疏特有情。柳堤丝带重，荷沼叶珠擎。立候溟濛过，行披飒沓迎。齐东似兹否，遥望为心萦。
雨六韵
作者：弘历
朝代：清
体裁：五言排律

昨夜阴虚度，今晨霁枉怦。岂期云继密，遂致雨能成。不疾不徐续，曰餍曰饫倾。无风潜入夕，未艾渐开晴。霏历八时久，润沾六寸诚。值斯慰以幸，畏复近于盈。
雨六韵
作者：弘历
朝代：清
体裁：五言排律

昨晚颇酷热，今朝蒸作云。铺空旋密密，落雨遂纷纷。优渥既沾矣，阴晴胥可云。爽风乘树下，积潦看阶垠。正自馀暇适，复来京报闻。甘霖盈尺续，宁不惕为欣。
雨六韵
作者：弘历
朝代：清
体裁：五言排律

间常论夏令，五雨不为多。倏见云峰簇，便闻雷鼓罗。立时飞急�，存地叠微波。游鹿罢遵䠪，湿禽懒出窠。既沾那计寸，旋霁信称和。点滴馀樾荫，莫从林下过。
雨六韵叠去岁诗韵
作者：弘历
朝代：清
体裁：五言排律

傍宵云渐密，五鼓雨霏纤。卯及辰气作，已连午势添。悠扬志诚满，顿挫态何嫌。那计寸之数，已盈尺过尖。昨年符且胜，六日悔称詹。叩谢仍诚祷，豫齐愿普沾。
雨六首·其一
作者：弘历
朝代：清
体裁：七言绝句

梦回五鼓问晴阴，常侍都称欲作霖。昨日大风安得此，信心未足抵疑心。
雨六首·其一
作者：弘历
朝代：清
体裁：七言绝句

迩日作势云频生，风吹散之徂纵横。明知将雨未雨际，巡檐伫望难为情。
雨六首·其三
作者：弘历
朝代：清
体裁：七言绝句

微冷有似雨意来，更畏冷过雨势回。气机已动惧复止，悯农惕息良愁哉。
雨六首·其三
作者：弘历
朝代：清
体裁：七言绝句

轻舆启跸破霏丝，嘉澍依旬又及时。仆役漫嫌囊橐湿，好看万顷绿苗滋。
雨六首·其二
作者：弘历
朝代：清
体裁：七言绝句

伫望巡檐立欲倦，楞严有云瞪发劳。飞廉声息丰隆作，而何微冷侵衣袍。
雨六首·其二
作者：弘历
朝代：清
体裁：七言绝句

揽衾反侧那能眠，渐听□�窗外传。雨果真哉虞尚小，求衣起耳盼春烟。
雨六首·其五
作者：弘历
朝代：清
体裁：七言绝句

不寐楼头四鼓传，溜檐瀑响隔窗悬。雨方定矣疑未定，所为祈求日久延。
雨六首·其五
作者：弘历
朝代：清
体裁：七言绝句

如玉如珠疏密雨，时迟时疾短长亭。春霖过午六十里，总在米家画里经。
雨六首·其六
作者：弘历
朝代：清
体裁：七言绝句

祈久忧深慰亦深，敢云即慰虞放心。晓将听政宵衣起，达旦濛濛更作霖。
雨六首·其六
作者：弘历
朝代：清
体裁：七言绝句

良乡塔影�霏中，雁序公卿制色红。都有天工民食责，料应喜雨我心同。
雨六首·其四
作者：弘历
朝代：清
体裁：七言绝句

细丝入夕才飘坠，时密时疏时复置。隔花宫漏乙夜传，欹枕反侧谁能寐。
雨六首·其四
作者：弘历
朝代：清
体裁：七言绝句

花村红是胭脂阔，麦垄青多饼饵香。春甸饱尝愁里过，今春徼倖遇殊常。
雨再叠前韵
作者：弘历
朝代：清
体裁：七言律诗

过午云容渐霮䨴，优施渥澍庶几堪。未霏至子延诚久，半尺盈膏势弗惭。夜及朝晴时正若，二连五八日刚三。敷恩宥过增夔惕，敢更不知足絮谈。
雨前茶
作者：弘历
朝代：清
体裁：七言绝句

二月新丝五月谷，穷黎剜尽心头肉。花瓷偶啜雨前茶，徬徨愧我为民牧。
雨前茶
作者：弘历
朝代：清
体裁：古风

谷雨前之茶，恒为世所珍。巡跸因近南，驿贡即已臻。计其采焙时，雨水以后旬。谷雨早月馀，而尚未春分。欲速有如此，风俗安得醇。更忆夷中诗，可怜我穷民。尚茶供三清，不忍为沾唇。
雨前茶·其一
作者：弘历
朝代：清
体裁：七言绝句

新芽麦颗吐柔枝，水驿无劳贡骑驰。记得湖西龙井谷，筠筐老幼采忙时。
雨前茶·其二
作者：弘历
朝代：清
体裁：七言绝句

第一泉花活火烹，越瓯湘鼎伴高清。聂夷中句蓦然忆，新谷新丝合共情。
雨叠前韵
作者：弘历
朝代：清
体裁：七言律诗

龙舟罢渡非沽誉，祈霈心焦实不堪。朔翼赐膏讵虔格，两朝继渥盼增惭。酉时作矣惜停亥，二寸馀而未及三。接润田功知略济，弗辞渎望叩诚谈。
雨后
作者：弘历
朝代：清
体裁：古风

山容业已佳，雨后越清整。丹翠不一状，阴晴无定景。徂云渐避风，温暾时弄影。昨来誇嫩暄，今乍觉峭冷。理政过亭午，趁间登绝顶。指顾俯千村，盖藏富万井。此雨复知时，可卜足饵饼。丰亨敢即诩，今岁属天幸。
雨后
作者：弘历
朝代：清
体裁：五言律诗

春朝好雨后，物物长精神。驰驿游山者，看花似雾人。对时能不悦，得句亦离尘。掷笔便宜处，惟馀一静真。
雨后
作者：弘历
朝代：清
体裁：七言律诗

雨后云容犹澹沱，风前春色已阑干。更希优渥心尤切，亦为沾濡念稍宽。先事漫云无定见，抚时那是有馀欢。韶华覕眼及犹好，赢得馀閒一倚栏。
雨后
作者：弘历
朝代：清
体裁：七言律诗

雨后园林爽气生，凌晨视政接公卿。敕几聊复馀清暇，适兴仍兼值快晴。乍喜蒲榴迎午放，更蕲禾黍遂西成。香山送得盈窗翠，濯濯烟鬟树杪横。
雨后
作者：弘历
朝代：清
体裁：古风

雨后山泉壮，津津吐灵脉。香发垂檐花，润逼依垣石。珠声咽云窦，带影拖嵌隙。三春望泽时，一滴难为益。雨足可无藉，偏觉沟涧窄。何如彼沧海，不涸亦不溢。
雨后
作者：弘历
朝代：清
体裁：七言绝句

雨后山田生意多，贯珠几寸绿婆娑。慰馀转复思前日，设再迟迟将若何。
雨后
作者：弘历
朝代：清
体裁：五言律诗

雨后来仙馆，溪声乱涧繁。清芬生蕙芷，静趣在琴尊。契道无多意，吟诗那易言。芸编纷插架，取便一抽翻。
雨后
作者：弘历
朝代：清
体裁：五言律诗

雨后泉声壮，风前树态狂。洗空万里碧，变候一番凉。谷霭凝朝润，秋花散晚香。向来无此景，始快宿心偿。
雨后·其一
作者：弘历
朝代：清
体裁：七言律诗

雨后林塘欲作秋，嚣尘不到读书楼。山容恰向窗中洗，荷气常依簟上浮。绘圃墨林馀薄润，稻畦桑陌慰先忧。稍纾眉蹙愁云汉，治理几康静讨求。
雨后·其一
作者：弘历
朝代：清
体裁：七言绝句

雨后青郊淑气恬，杏花村舍飏青帘。絪缊未肯轻开霁，才露遥峰四五尖。
雨后·其三
作者：弘历
朝代：清
体裁：七言律诗

漪碧湖光涨蕴沦，兰舟閒泛藕花津。风扬帆锦垂朱蚬，棹拂荷珠泻水银。别浦暗传蛙沸急，丛芦时稳鹭拳频。由来一雨苏群汇，生物从知大造仁。
雨后·其三
作者：弘历
朝代：清
体裁：七言绝句

高原固喜资耕易，下隰亦愁播种艰。京兆飞章报时雨，宁知愁喜萃其间。
雨后·其二
作者：弘历
朝代：清
体裁：七言律诗

旬馀诗思归何处，恰共甘膏续续来。人自解愁抛背草，鹤如知喜立新苔。西山翠色生岩复，北渚清涟涨岸隈。屈指西成犹有待，课晴量雨几低回。
雨后·其二
作者：弘历
朝代：清
体裁：七言绝句

沾足明知利麦禾，閒听渐石旅人歌。长官却谢脩除率，为汝欢欣不汝诃。
雨后·其四
作者：弘历
朝代：清
体裁：七言绝句

甘膏沾被真艰致，北地兼多高阜田。百一之低为踌躇，自惟吾亦太求全。
雨后万寿山
作者：弘历
朝代：清
体裁：五言律诗

乘凉新雨后，问景晓秋来。又觉犁然异，安能恝尔回。迎人祇有爽，触目总无埃。最喜鳞塍畔，黄云色染才。
雨后万寿山
作者：弘历
朝代：清
体裁：七言律诗

今年旸雨特和时，为此尤殷戒满思。虽是乘閒事游历，敢云对景恣熙怡。笼庭水树宜凉影，匝砌烟花带露姿。所喜予心别有在，十分麦穫稻秧滋。
雨后万寿山
作者：弘历
朝代：清
体裁：七言律诗

夏仲沾霖即快晴，轻舆问景晓凉生。远延香岫十分爽，近挹昆湖一片明。草露喷香中得径，林风翻翠处凭楹。坐来更不嫌鹊噪，认作檐前报喜声。
雨后万寿山
作者：弘历
朝代：清
体裁：五言律诗

快雨还佳霁，乘凉合陟山。群芳滋长养，万绿锁孱颜。天色琉璃表，波光襟袖间。幸因遇时若，稍以畅几閒。
雨后万寿山
作者：弘历
朝代：清
体裁：七言律诗

轻烟新润霭清和，霁景名山翠滴螺。塔影渐高出岭上，林光增密锁岩阿。略因游目图耕织，始得宽怀阅麦禾。云馆小停促归跸，大都乐欲戒其过。
雨后万寿山
作者：弘历
朝代：清
体裁：七言律诗

长养方欣嘉会辰，名山胜览已过旬。花含宿润犹无力，树惹新烟更有神。别殿茵香霏砌齿，明湖涨影漾船唇。先忧后乐原吾分，忧既经馀乐亦真。
雨后万寿山
作者：弘历
朝代：清
体裁：七言律诗

雨歇朝烟泮以徐，佳哉山色遂游诸。昨今讶欲三春过，池馆忽暌一月馀。叶嫩花嫣付苒苒，峰姿波态祇如如。兹来有喜非虚语，水满鳞塍秧布初。
雨后万寿山三首·其一
作者：弘历
朝代：清
体裁：七言绝句

雨后山容总濯如，日长几暇试临诸。林泉知我曾愁否，邈尔忽经两月馀。
雨后万寿山三首·其三
作者：弘历
朝代：清
体裁：七言绝句

云羃西山不见顶，情知今夕更为霖。望诚难既沾偏易，清慨未纾忧后心。
雨后万寿山三首·其二
作者：弘历
朝代：清
体裁：七言绝句

稻田刚觉水生才，戢戢新秧可布栽。二尺湖消还待涨，咄哉吾岂为湖来。
雨后万寿山二首·其一
作者：弘历
朝代：清
体裁：五言律诗

夏初景逼润，雨后晓犹凉。湖水新添涨，山花未歇芳。白蚕才上箔，绿稻欲分秧。耕织图常揽，而非赵子昂。
雨后万寿山二首·其二
作者：弘历
朝代：清
体裁：五言律诗

迩年雨觉易，春末夏初时。愁少即为幸，恩多可弗寅。望秋遥若彼，问景暂于斯。山意将林色，佳哉触目滋。
雨后万寿山八韵
作者：弘历
朝代：清
体裁：五言排律

弥月缘希泽，愁深农苦辛。今朝经大霈，几暇命游巡。适以纾怀郁，果然入目新。溪声喧有涨，峰色净无尘。昼为夏长静，天如雨后仁。耕耘催亚旅，草木长精神。谓是忘忧地，虞非克念邻。山灵如藉问，合唤个中人。
雨后万寿山昆明湖揽景得句
作者：弘历
朝代：清
体裁：七言律诗

既霈优霖晴亦宜，清和景揽副名时。月馀愁藉纾焦切，日里慰虞疏敬寅。万寿迎曦林巘朗，昆明增水稻田滋。齐西豫北均沾否，南望仍殷翘企思。
雨后剪园中新蔬敬献皇太后谨成一律
作者：弘历
朝代：清
体裁：七言律诗

夏畦雨足绿菲菲，莼茁如酥韭叶肥。为验农乘临别苑，藉方菽水奉慈闱。盘盛烟甲先秋冷，手剪香芽滴露稀。生意静观欣自得，还思发育遍郊畿。
雨后喜晴
作者：弘历
朝代：清
体裁：古风

迩日阵雨旋即晴，既渥禾黍亦非潦。今晓急�历一时，再久为霪斯弗妙。经事多乃益畏事，忧先农父田功劭。然彼无过尽其力，燮理惟予任感召。以是愿晴心特甚，已牌云散曦光曜。额手稼穑幸无妨，引领西望红旗报。
雨后园林即景
作者：弘历
朝代：清
体裁：七言律诗

宿雨初收天似洗，閒庭独坐夏如秋。一声蝉噪林中度，两个鸥眠水上浮。地学蓬瀛尘自远，身依泉石兴偏幽。更怜绿野芃芃象，稍解祈年午夜忧。
雨后圆明园·其一
作者：弘历
朝代：清
体裁：五言律诗

园亭标净爽，花木长精神。幸尔过愁雨，犹然及践春。茶来南国贡，雁去北天宾。漫惜韶光促，清和亦可人。
雨后圆明园·其三
作者：弘历
朝代：清
体裁：五言律诗

对景真佳矣，看山总沃如。晓寒轻料峭，大块善吹嘘。画栋差池燕，文波拨剌鱼。几閒心稍适，一试裹绵书。
雨后圆明园·其二
作者：弘历
朝代：清
体裁：五言律诗

水郭连山墅，农功周览知。麦烟初羃际，谷雨乍过时。底用翻车引，行看秧马骑。千愁消一夕，合有识怀诗。
雨后圆明园·其四
作者：弘历
朝代：清
体裁：五言律诗

东沼含烟渺，西轩挹翠来。所欣町绿重，那惜榭红摧。水面鸥眠絮，阶心鹤步苔。诗怀滋雨后，濡笔待恢炱。
雨后延缘长河旋跸清禁观农有喜斐然成章
作者：弘历
朝代：清
体裁：古风

香山夜雨达明发，驾言清跸旋彤阙。文侯策骑会虞人，况有明纶肃朝谒。肩舆诘且下山蹊，平原雨足致泞泥。彼人子也劳何为，停舆命易我马骑。我马紫骝安且速，滑刺泥行俨平陆。辛苦应教怀仆夫，富贵何须傲黄屋。跋涉曾无十里遥，兰舟舣待长春桥。顺流扬帆岂不逸，我欲因之聊习劳。习劳未比农劳最，麦畴黍町延一带。今岁雨晴幸时若，未至西成敢即快。长河来往已多年，几经欣戚缘农田。荷锄者叟鳞塍边，尔我同为未息肩。
雨后御园即景
作者：弘历
朝代：清
体裁：七言律诗

半月春巡两度雨，御园景物恰堪题。所欣在彼不在此，遂及曰东复曰西。丝柳轻梳惠风畅，绮花润缬霁光䨑。西山新翠满襟袖，又见生云傍晚低。
雨后御园即景
作者：弘历
朝代：清
体裁：七言律诗

雨足园林净绿涵，树生凉籁草生馣。几多心慰黍禾茁，一晌几閒书史耽。何必羲皇傲牖北，非关山水忆江南。即今时若休徵应，保泰还恒玩九三。
雨后御园即景·其一
作者：弘历
朝代：清
体裁：七言绝句

一夜殷雷枕上闻，既沾既足既氤氲。欲知雨后御园景，物态人情总向欣。
雨后御园即景·其一
作者：弘历
朝代：清
体裁：七言律诗

希霖弥月两眉颦，岂有閒心事幸巡。仍此亭台添美致，饶他花木长精神。寄怀编简方知趣，极目林泉总绝尘。一趁晚凉閒放艇，红霞香度碧涟沦。
雨后御园即景·其一
作者：弘历
朝代：清
体裁：七言绝句

春霖达曙势廉纤，怪底朝寒料峭添。云敛长空直北望，居庸玉积数峰尖。
雨后御园即景·其三
作者：弘历
朝代：清
体裁：七言绝句

垂珠岸柳窣波轻，欲泮朝烟恋放晴。晴亦奚妨雨亦得，西山又见族云生。
雨后御园即景·其三
作者：弘历
朝代：清
体裁：七言绝句

恰报庭前绽海棠，弄珠风韵腻人芳。倩谁扶起娇无力，今日真看出浴装。
雨后御园即景·其二
作者：弘历
朝代：清
体裁：七言绝句

一篙春水涨清漪，欲泛兰舟意转迟。犹忆常年方待泽，瞻云频蹙两眉时。
雨后御园即景·其二
作者：弘历
朝代：清
体裁：七言律诗

三春早觉因循度，半夏全教愁闷过。幸得耕耘仍不误，便因欣慰定如何。蜩蝉饮露鸣深树，蚯蚓乘泥上浅莎。赢得情田滋雨后，几回步屧一吟哦。
雨后御园即景·其二
作者：弘历
朝代：清
体裁：七言绝句

诘朝京□报优沾，嘉澍还称近远兼。大益农功宁不慰，又虞慰即弛精严。
雨后御园即景·其五
作者：弘历
朝代：清
体裁：七言绝句

攒团未下又徐垂，风势飘来湿玉丝。正喜麦牟增秀发，回看花树总华滋。
雨后御园即景·其四
作者：弘历
朝代：清
体裁：七言绝句

江南春月鲜逢晴，今岁燕山候颇更。最爱烟航凌北渚，适如明圣画中行。
雨后御园即景·其四
作者：弘历
朝代：清
体裁：七言绝句

黍高稻下润含嘉，麦熟都云栗实加。底事最予侥倖处，忧农未久罢筹遐。
雨后御园閒泛·其一
作者：弘历
朝代：清
体裁：七言绝句

雨后园林润意含，溪山几曲似江南。好春景得未曾有，几暇烟舟试一探。
雨后御园閒泛·其三
作者：弘历
朝代：清
体裁：七言绝句

凛兢遑敢事游盘，况复官军未解鞍。何日�酋双系颈，时和兵偃始心宽。
雨后御园閒泛·其二
作者：弘历
朝代：清
体裁：七言绝句

云未曾经有亦曾，去年春雨也频仍。夏初原是愁希泽，念此吾惟倍凛兢。
雨后御苑泛舟
作者：弘历
朝代：清
体裁：七言律诗

急雨初过晴亦佳，兰舟閒泛锦云涯。峰姿濯翠入澄照，镜影含虚惬旷怀。一棹忽忘原液沼，数湾拟欲学秦淮。春游小忆吟诗稿，高阁旋闻报午牌。
雨后昆明湖上杂兴四首·其一
作者：弘历
朝代：清
体裁：七言绝句

江南五月喜黄梅，冀北惟愁云不开。远喜安能近愁易，快晴忽讶过旬来。
雨后昆明湖上杂兴四首·其三
作者：弘历
朝代：清
体裁：七言绝句

稻秧益蔚千方秀，麦熟还期一半收。从此晴如过廿日，黍禾额手卜登秋。
雨后昆明湖上杂兴四首·其二
作者：弘历
朝代：清
体裁：七言绝句

暴涨虽消水尚肥，水风凉拂葛纱衣。一天寥朗漪纹澹，入影西山叠翠微。
雨后昆明湖上杂兴四首·其四
作者：弘历
朝代：清
体裁：七言绝句

御苑池荷大作花，明湖出水始含葩。湖深池浅异迟速，理趣当前不在遐。
雨后昆明湖泛舟即景
作者：弘历
朝代：清
体裁：七言律诗

昆明水未今年落，雨后翻看数寸增。四月清和入吟写，一天朗霁映空澄。桥边鹭羽鶱蒲渚，堤外鱼鳞润稻塍。对景能无心庆慰，所虞庆慰近骄矜。
雨后昆明湖泛舟骋望
作者：弘历
朝代：清
体裁：七言律诗

半夜嘉霖晓快晴，敕几暇偶泛昆明。稳同天上坐春水，爽学秋风动石鲸。出绿柳阴知岸远，入红莲路荡舟轻。玉峰真似蓬莱岛，祗许遥遥镜里呈。
雨后昆明湖泛舟骋望
作者：弘历
朝代：清

半夜嘉霖晓快晴，敕机暇偶泛昆明。稳同天上坐春水，爽学秋风动石鲸。出绿柳荫知岸远，入红莲路荡舟轻。玉峰真似蓬莱岛，只许遥遥镜里呈。
雨后池上居
作者：弘历
朝代：清
体裁：七言律诗

年年池上有新诗，七字恒因纪岁时。欲简吟篇弗可阙，偶凭暇牖觉相宜。树离尘处心同洗，石戴露边意与滋。忧喜由来个中惯，碧波翻影付无知。
雨后泉宗庙
作者：弘历
朝代：清
体裁：七言律诗

快雨昨朝喜快晴，泉宗趁爽小游行。一行柳岸轻风细，五里稻塍浓露晶。石罅有声泉水旺，松间无暑夏阴清。亭台创搆频来视，即此喜新识众情。
雨后泛舟乘凉揽景
作者：弘历
朝代：清
体裁：古风

夜雨初收晓烟泮，凉景宜人又堪玩。今日几务乃值閒，已刻明廷罢批判。东湖漭沆命兰舟，云散风来爽气流。昨朝暑热避何所，讵是酷吏无端收。花枝树叶皆生态，琳沼漪澜浑可爱。曦先秋节悬清光，露满荷盘流沆瀣。江毫宣砚左右随，偶然弄墨有所思。一念圣狂分罔克，午前揽景或非宜。
雨后泛舟由玉河至玉泉山·其一
作者：弘历
朝代：清
体裁：七言绝句

好雨频沾心实慰，进舟遂造玉泉山。翠云堂后抚双栝，不尔安能共尔閒。
雨后泛舟由玉河至玉泉山·其三
作者：弘历
朝代：清
体裁：七言绝句

宴游半刻旋清跸，林水牵情漫太频。才觉忧纾虑心泰，自怜合是解欢人。
雨后泛舟由玉河至玉泉山·其二
作者：弘历
朝代：清
体裁：七言绝句

层峰如洗翠阴森，云馆还成隔月临。过雨林花皆得意，那知望雨向时心。
雨后游静明园杂诗·其一
作者：弘历
朝代：清
体裁：七言绝句

宿雨空林泮晓烟，静明耐可试鸣鞭。青龙桥迤西偏好，水足青秧蔚稻田。
雨后游静明园杂诗·其三
作者：弘历
朝代：清
体裁：七言绝句

祈神亟来每亟返，既恐渎神亦鲜来。旋转乾坤灵雨遍，乃知神复有需哉。
雨后游静明园杂诗·其二
作者：弘历
朝代：清
体裁：七言绝句

昆明湖涨水如旧，况是灵源涨益多。分付林丞善节蓄，莫轻偷泄好恩波。
雨后游静明园杂诗·其五
作者：弘历
朝代：清
体裁：七言绝句

慈姑叶长知几日，巧妇巢深见乍时。恰忆閒官白居易，经旬还不到家池。
雨后游静明园杂诗·其六
作者：弘历
朝代：清
体裁：七言绝句

云如含绪飘空逸，蝉解曳吟过树长。诗思从来勃雨后，懋勤供奉又应忙。
雨后游静明园杂诗·其四
作者：弘历
朝代：清
体裁：七言绝句

树洗尘封峰染翠，也如人始笑开颜。烦忧三月付谁是，几点霜添揽镜间。
雨后瀛台
作者：弘历
朝代：清
体裁：古风

朝暾散曙光，徂云在空宇。趯坡花木丛，太液鸢鱼聚。润含草味馨，涨益瀑声怒。山亭水榭间，并辇同舟所。孑然成暂来，怆尔独延伫。景光迅与否，瞥眼半年许。
雨后瀛台即景·其一
作者：弘历
朝代：清
体裁：七言绝句

内朝视事各区分，雨后馀閒意倍欣。西苑行春因命驾，仙壶如沐转氤氲。
雨后瀛台即景·其三
作者：弘历
朝代：清
体裁：七言绝句

君凫官雁戏文澜，唼藻依蒲自在欢。等是淀池惊缴物，笑他择地得栖安。
雨后瀛台即景·其二
作者：弘历
朝代：清
体裁：七言绝句

层楼延阁镜光里，绿柳红桃烟霭中。不负好春是今岁，可无佳句荅东风。
雨后瀛台即景·其四
作者：弘历
朝代：清
体裁：七言绝句

松篁深处润沾衣，也觉浓阴渐渐肥。便放轻舟剪烟景，密云又作雨丝飞。
雨后瀛台览景杂咏·其一
作者：弘历
朝代：清
体裁：七言绝句

耤田耕罢视朝馀，上苑芳菲过雨初。底觉景光今日好，麦秋有望为怀舒。
雨后瀛台览景杂咏·其七
作者：弘历
朝代：清
体裁：七言绝句

春烟淡沲羃平林，陶冶湖山入静深。最喜迎眸新绿润，西峰又复作轻阴。
雨后瀛台览景杂咏·其三
作者：弘历
朝代：清
体裁：七言绝句

三千插架有芸编，佔毕明窗忆向年。旧学商量无寸进，补桐书屋自依然。
雨后瀛台览景杂咏·其二
作者：弘历
朝代：清
体裁：七言绝句

水增太液漾兰船，汀芷溪芼意尽鲜。恰似去年明圣畔，柳舒花放暮春天。
雨后瀛台览景杂咏·其五
作者：弘历
朝代：清
体裁：七言绝句

石来艮岳势嵚崎，千载荆凡默监兹。当日诚知为燕用，坏人墙屋尔奚为。
雨后瀛台览景杂咏·其八
作者：弘历
朝代：清
体裁：七言绝句

时和每凛持盈戒，心慰那无茂对诗。因悟人情彼我一，先忧后乐恕行之。
雨后瀛台览景杂咏·其六
作者：弘历
朝代：清
体裁：七言绝句

淑清瀑布旧曾传，溪上三间颇静便。便与新名千尺雪，怀吴兼慕隐人贤。
雨后瀛台览景杂咏·其四
作者：弘历
朝代：清
体裁：七言绝句

春阴琼岛纪春明，十岁春天九遇晴。今日喜逢真面目，佳名始觉有馀情。
雨后玉泉山三首·其一
作者：弘历
朝代：清
体裁：五言律诗

宿润罨林颠，澄心对玉泉。山花皆喜色，薜径绝尘缘。藻底窥潜鲤，枝头听午蝉。凭栏无限意，绿垄正回鲜。
雨后玉泉山三首·其三
作者：弘历
朝代：清
体裁：五言律诗

西山濯碧螺，积翠一窗罗。于此赏心遇，所欣即事多。汀葩红烂漫，壁藓绿婆娑。诗思今何许，刚如雨后波。
雨后玉泉山三首·其二
作者：弘历
朝代：清
体裁：五言律诗

行漏隔花稀，山亭坐翠微。湖光梳石发，峰色润苔衣。薄爽林间度，浓阴涧外肥。对时思解阜，不藉五弦挥。
雨后石林精舍
作者：弘历
朝代：清
体裁：五言律诗

石径步湿润，林庐坐峭寒。以云景诚美，究觉意难宽。所愿一犁足，应同万姓欢。高峰肤寸合，晚雨冀重看。
雨后讨源书屋·其一
作者：弘历
朝代：清
体裁：七言绝句

一夜时霖晓问安，萱闱今日倍增欢。书斋退憩年来例，润景凝眸绿树攒。
雨后讨源书屋·其三
作者：弘历
朝代：清
体裁：七言绝句

未见花开叶满枝，书堂不到动经时。香红片片随流水，一岁韶光又若斯。
雨后讨源书屋·其二
作者：弘历
朝代：清
体裁：七言绝句

艰致春膏渥更艰，晨趋喜动鹭鹓班。就中京兆章先阅，四寸馀沾沃壤间。
雨后过青龙桥二首·其一
作者：弘历
朝代：清
体裁：七言律诗

霁罨林关景物清，轻舆迤逦画中行。乍湔螺黛峰无坱，忽走银虹壑有声。红锦一湖迷蝶栩，绿阴十里夹蝉鸣。玉泉常住高空净，兰若疏钟向我迎。
雨后过青龙桥二首·其二
作者：弘历
朝代：清
体裁：七言律诗

拂拂香风鼻观清，寻花问柳几曾行。爱看䆉稏如油色，已有村农驱雀声。顾我关心惟岁省，无他纾虑以诗鸣。轻云散尽寥天迥，顿觉秋光取次迎。
雨夜咏怀
作者：弘历
朝代：清
体裁：七言律诗

欹枕城乌唤曙时，雨声渐急漏声迟。廉纤细润应含麦，料峭轻凉欲透帷。治理每惭先哲训，忧怀未许侍臣知。更阑点滴难成寐，万户饥寒静里思。
雨归斋阁晴复登舟玩月
作者：弘历
朝代：清
体裁：古风

期言载月今夕游，簇云西北生如楼。须臾天中黯如黑，倒注吕梁之洪流。岸边青雀权教待，索旋斋阁游期改。风雨归舟不是舟，轻舆并力仆人乃。坐不逾时蝀在东，霁光朗照天宇空。仍复登舟阅湖景，生衣欲怯波面风。先讶朦胧玉林际，继见徘徊银汉裔。将望祗欠一毫圆，未秋已报三分意。棹移岸转无不随，清眄閒凭真觉宜。云开底藉管弦吹，适才摘句偶中之。
雨景八首 其一 雨峰
作者：弘历
朝代：清
体裁：七言绝句

春霖弥谷暗冥濛，山色有无卜度中。绝胜高峰矗云表，珠围玉柱见穹隆。
雨景八首 其七 雨鹿
作者：弘历
朝代：清
体裁：七言绝句

山庄避暑及静寄，两处林均有鹿焉。春雨中非即虞候，时殊地异听便旋。
雨景八首 其三 雨寺
作者：弘历
朝代：清
体裁：七言绝句

横岭竖峰杳莫分，八功德水作丝棼。招提知在云深处，祗有钟声落涧闻。
雨景八首 其二 雨瀑
作者：弘历
朝代：清
体裁：七言绝句

□起回窳落峡泉，怒增垂溜益訇然。耳倾目注难为况，合相分声究孰缘。
雨景八首 其五 雨松
作者：弘历
朝代：清
体裁：七言绝句

本自田盘胜以松，雨中松色却艰逢。今朝霢霂菁葱态，恰是天龙戏涧龙。
雨景八首 其八 雨鹤
作者：弘历
朝代：清
体裁：七言绝句

虽非白毳混成形，却亦苍山暗掩青。独是胎仙喜新浴，落声高巘自梳翎。
雨景八首 其六 雨杏
作者：弘历
朝代：清
体裁：七言绝句

昨讶开花三五枝，今看满树绽芳蕤。雨工巧与为梳洗，㔩叶珠簪压鬓垂。
雨景八首 其四 雨亭
作者：弘历
朝代：清
体裁：七言绝句

山亭四柱不窗棂，避雨略同飞盖停。却是因风还洒到，沃心浴德合教听。
雨景六首 其一 雨山
作者：弘历
朝代：清
体裁：七言绝句

近山微露远山藏，咫尺林岚若渺茫。欲捲珠帘偏复惜，已看墨戏展襄阳。
雨景六首 其三 雨松
作者：弘历
朝代：清
体裁：七言绝句

竖洒斜飞状不同，连冈落落复童童。太冲句里知消息，濯足振衣定此翁。
雨景六首 其二 雨瀑
作者：弘历
朝代：清
体裁：七言绝句

万涧增流齐赴壑，落崖淢汨响匉訇。摩醯知数浑无术，难辨泉声杂雨声。
雨景六首 其五 雨鹿
作者：弘历
朝代：清
体裁：七言绝句

山中有鹿与为游，未逮长鸣听细呦。设使相方摩诘柴，空林积雨亦风流。
雨景六首 其六 雨雀
作者：弘历
朝代：清
体裁：七言绝句

春雨农田优霈多，田盘正值咏卷阿。啾啾檐雀如鸣喜，岂是无端怨纥那。
雨景六首 其四 雨花
作者：弘历
朝代：清
体裁：七言绝句

脆白嫣红争濯枝，缋高缛下各为姿。海棠独与群芳傲，占得玉环出沐时。
雨景四首 其一 雨山
作者：弘历
朝代：清
体裁：七言绝句

竖峰横岭总模糊，凸叠凹棱幻有无。玉塞远非荆楚地，如何认作米家图。
雨景四首 其一 雨峰
作者：弘历
朝代：清
体裁：七言绝句

棼丝垂幕裹嶙峋，石态林姿辨不真。玉笋片时森作竹，徐看其色却为银。
雨景四首 其三 雨林
作者：弘历
朝代：清
体裁：七言绝句

涧叶岩枝披一色，低翻高掠逞千姿。爱看乱点飞空罢，尚有露珠林下垂。
雨景四首 其三 雨荷
作者：弘历
朝代：清
体裁：七言绝句

敖汉移植此芙蕖，绿叶红葩雨里舒。论异潜夫誇格物，锦江濯锦乐生鱼。
雨景四首 其二 雨湖
作者：弘历
朝代：清
体裁：七言绝句

奔腾万马过银塘，接上空濛复渺茫。戢翼文鸳真解事，绿荷盖底作双藏。
雨景四首 其二 雨湖
作者：弘历
朝代：清
体裁：七言绝句

岸唇增涨祗须臾，接上铺平大小珠。试看波澜呈塞水，曾何分寸让明湖。
雨景四首 其四 雨舟
作者：弘历
朝代：清
体裁：七言绝句

柳堤沙岸权教系，烟棹风帆且莫开。分付嫦娥如有意，晚晴定复解维来。
雨景四首 其四 雨蛩
作者：弘历
朝代：清
体裁：七言绝句

不见闻声草岸隈，蠕蠕胁湿鼓犹催。摛毫非拟欧阳赋，秋信传来有是哉。
雨晴
作者：弘历
朝代：清
体裁：七言绝句

昨宵密雨晓来晴，麦实增腴黍怒生。欲识塞山殊特处，朱明乃觉飒寒迎。
雨晴即景
作者：弘历
朝代：清
体裁：七言律诗

快雨销炎复快晴，披雄襟袖飒然清。晚来翠嶂皆新沐，时矣良苗总怒生。略慰祈年思鲜遇，便因问景试閒行。即今仍拟西成望，那间孜孜卜度情。
雨来西山西
作者：弘历
朝代：清
体裁：古风

雨来西山西，祗讶天外同霏丝。设在五台峰顶望，应是迤东云作时。数百里即殊眼界，千里万里殊何疑。方隅远近谁所为，无过名象偶谓之。孰能脱尔忘拘墟，吾将与之和天倪。
雨歇·其一
作者：弘历
朝代：清
体裁：七言绝句

雨歇西山翠霭深，风漪莎影润堂襟。南荣茂对恢炱候，一卷羲经味道心。
雨歇·其三
作者：弘历
朝代：清
体裁：七言绝句

涨波澄镜漾风沦，一叶兰舟泛玉津。沚鹭汀鸥俱得意，好收佳景入题新。
雨歇·其二
作者：弘历
朝代：清
体裁：七言绝句

阴浓潭树弄幽姿，池畔㣶徊得句迟。最爱麦畴含翠润，片云犹作雨丝丝。
雨歇·其四
作者：弘历
朝代：清
体裁：七言绝句

溪光山色罨窗纱，草木怀新清且嘉。驱尽烦熇凭宿雨，欢情真共万民家。
雨泛·其一
作者：弘历
朝代：清
体裁：七言绝句

飞云六棹共云争，一片沧池汗漫行。赖有雨丝联贯处，却如和事与调平。
雨泛·其一
作者：弘历
朝代：清
体裁：七言绝句

麦收将届黍田滋，此际晴宜雨亦宜。密织棼丝徐荡桨，恰如烟泛圣湖时。
雨泛·其二
作者：弘历
朝代：清
体裁：七言绝句

不疾不徐势作长，洗将炎热送微凉。诗情画意皆酬了，恰喜天边朗夕阳。
雨泛·其二
作者：弘历
朝代：清
体裁：七言绝句

午热蒸为雨亦神，倾江倒峡不逡巡。西风捲阵须臾霁，爽落晴峰更可人。
雨泛八首 其一 雨云
作者：弘历
朝代：清
体裁：七言绝句

雨云弗藉殷其雷，了识为时必久哉。刚见遥天敷霮䨴，片时乱点落空来。
雨泛八首 其七 雨岸
作者：弘历
朝代：清
体裁：七言绝句

米家画里不分明，到岸方知觌面迎。莎草那妨泥滑刺，肩舆也教漫徐行。
雨泛八首 其三 雨舟
作者：弘历
朝代：清
体裁：七言绝句

湖舟那似御舟大，中使撑篙遇雨忙。却喜无端入画景，更思盼泽过瀛沧。
雨泛八首 其二 雨山
作者：弘历
朝代：清
体裁：七言绝句

螺黛分明见远山，藏林蔽壑瞬眸间。横排竖洒恣流宕，不动高峰祗是閒。
雨泛八首 其五 雨鹿
作者：弘历
朝代：清
体裁：七言绝句

左右今看濯濯真，踉跄学步领麑新。因之无害狎鸥悟，林下同然不避人。
雨泛八首 其八 雨斋
作者：弘历
朝代：清
体裁：七言绝句

数武居然也到斋，雨衣原是瓦为佳。漎漎檐溜声鸣里，写就新诗八首排。
雨泛八首 其六 雨鹤
作者：弘历
朝代：清
体裁：七言绝句

乔松翻下近根边，避湿胎仙性自便。白片设还疑作雪，王恭鹤氅是天然。
雨泛八首 其四 雨荷
作者：弘历
朝代：清
体裁：七言绝句

新荷才见两三荣，骤雨杯如沆瀣倾。细听声为小石调，遗山佳曲面前呈。
雨猎
作者：弘历
朝代：清
体裁：七言律诗

围布秋山落骤霖，罢之转廑失人心。文侯彼其不同道，扎萨今诚有共钦。马选上闲驰泞坂，鹿飞一箭毙深林。文臣鹄立和门候，凉雨犹当湿弗禁。
雨猎
作者：弘历
朝代：清
体裁：古风

塞山清晓云如油，须臾雨羃千峰头。猎骑已放奚事止，看城早驻蓝旗斿。櫜鞬策马便亲往，冲烟冒雾寻清游。洒空时霏时却息，岩枝涧叶翻银流。千二百卒宿精练，鸿絧尚致野兽稠。弓渐无碍燥，手濡无碍柔。一发中其麌，再发毙其麀。四十八旗夙习见，哈萨厄鲁心服尤。中朝或有谙古者，谓当罢猎学文侯。既不受誉毁宁受，诘武身先意所留。一之为甚亦弗再，传宣明雨当停蒐。
雨猎
作者：弘历
朝代：清
体裁：古风

大干以北气愈寒，仲秋之杪例落雪。今岁暄暖所罕逢，山云作雨殊清绝。围众已布难中止，纵送何妨冲雨猎。马驰草坂偃湿茎，鹿出林冈带飞叶。千二百骑益凫藻，渐石沾裳非所说。和门鹄立候儒冠，布帐烹茶乐应别。
雨猎
作者：弘历
朝代：清
体裁：五言律诗

曰雨诚逢雨，山灵不爽灵。忽霏一天白，却隐万峰青。围撒难中止，马驰随密零。择肥仍命中，少习业犹宁。
雨猎
作者：弘历
朝代：清
体裁：古风

炎蒸为雨信有哉，猎骑已布�脚来。连岭隔谷罢谁是，便冒霢霂催龙媒。时忽飘丝时忽止，光怪千峰难状拟。劲羽虽湿亦能飞，骇鹿欲藏还瞥起。应弦馥中万人喜，厄鲁咋舌衔其指。雨衣宜瓦非所知，南北之强异张弛。儒冠著制候和门，不识今朝复有此。
雨猎·其一
作者：弘历
朝代：清
体裁：七言绝句

虞人破晓骤前斿，围合秋山雨脚稠。成局不教传罢猎，佳名漫拟魏文侯。
雨猎·其一
作者：弘历
朝代：清
体裁：七言绝句

诘旦遥山早撒围，山云忽挟细丝霏。疑如亲往传罢猎，却是千人已湿衣。
雨猎·其三
作者：弘历
朝代：清
体裁：七言绝句

度岭踰沟万点繁，瀑垂何必藉遥源。雨衣不漏知需瓦，谲谏还因忆谠言。
雨猎·其三
作者：弘历
朝代：清
体裁：七言绝句

见说山灵果是灵，洗山雨为众人经。倏看万瀑全拖白，何碍千峰暂敛青。
雨猎·其二
作者：弘历
朝代：清
体裁：七言绝句

农人沾体还涂足，猎骑冲烟亦冒云。各有所司计衣食，谁能一例免辛勤。
雨猎·其二
作者：弘历
朝代：清
体裁：七言绝句

千峰顷刻吐云奇，一阵凉丝马上披。颇念征人叹渐石，关中秋麦却宜时。